Lev Yashin: Pengasas Penjaga Gol Moden

Sempena Piala Dunia 2018 ini, sudah menjadi kebiasaan bagi tuan rumah Rusia mempromosikan kejohanan tersebut dengan menyiarkan poster-poster berkenaan bandar dan stadium sesebuah perlawanan diadakan. Tetapi satu poster menunjukkan susuk badan seorang legenda yang merevolusikan taktik mengawal gawang dan memberi impak kepada semua penjaga gol yang kita kenali hari ini. Penjaga gol dahulu dan sekarang seperti Oliver Kahn, Gianluigi Buffon, Ederson dan Jordan Pickford patut berterima kasih kepada Lev Yashin kerana beliau memberi pengaruh besar kepada elemen penjagaan gol yang kita ketahui hari ini.

Anak jati Moscow ini dilahirkan pada tahun 1929 dalam sebuah keluarga pekerja kilang. Selepas Perang Dunia Kedua (WWII) tercetus atau lebih tepat Operasi Barbarossa, beliau bersama keluarganya dipindahkan dari Moscow pada musim luruh 1941 apabila tentera Wehrmacht Nazi Jerman hanya 70 kilometer saja dari ibu negara Soviet ketika itu. Sementara Leningrad atau St. Petersburg, bandar kedua terbesar Rusia itu pula dikepung dan dibedil dengan serangan artileri Nazi Jerman. Kepungan ke atas bandar tersebut merupakan kepungan paling dahsyat dalam sejarah di mana ia berlangsung selama 872 hari dan 750,000 penduduk dan askar terbunuh. Situasi kebuluran yang melanda Leningrad amat dahsyat sehinggakan penduduk merebut kulit tali pinggang mereka atau mengamalkan kanibalisme.

Dalam autobiografinya, Yashin menyatakan zaman kanak-kanaknya berakhir pada usia 11 tahun selepas beliau dan keluarganya berpindah ke Ulyanovsk, 800 kilometer timur Moscow. Lokasi tersebut dipilih sebagai lokasi selamat untuk menempatkan semula kilang peluru di mana bapanya bekerja. Dan menjelang usia 13 tahun, Yashin juga sudah bekerja di kilang berkenaan dengan membuat peluru. Beliau menulis, “Kanak-kanak lelaki dan perempuan dari generasi saya beratur untuk mendapatkan roti, mengimpikan kejayaan di barisan hadapan dan mengharapkan sedikit gula. Kami perlu berkorban lebih awal sebelum zaman kami.” Mereka terpaksa menarik mesin dalam keadaan bersalji dan membina kilang dalam keadaan terdedah. Makanan diperoleh dari sebuah perkampungan di mana mereka perlu menarik dengan kereta luncur sejauh 12 kilometer.

Selepas tentera Nazi Jerman dihalau keluar dari bumi Rusia, khabar berkenaan tersebar luas dalam kalangan pekerja. Selepas melihat Moscow kembali selamat, barulah Yashin dan keluarganya berpindah semula ke Moscow dan pada ketika itu, perang sudah berakhir. Yashin menambah dalam autobiografinya, “Dalam perang, kami menerima pengalaman mana-mana kursus tidak akan dapat mengajarkannya. Kami diajar bekerja bukan kerana takut atau janji tetapi demi kesedaran diri sendiri dan bersungguh-sungguh tanpa putus asa. Bila kami bertanding merebut kejuaraan, kami tidak memikirkan ganjaran kejayaan yang menanti, cuma rasa gembira kerana dapat bermain bola sepak.”

Tetapi satu perkara yang mengganggunya bekerja di kilang ialah perasaan gugup keterlaluan. Yashin menulis lagi, “Apakah ini satu kemurungan? Saya tak tahu. Tetapi keletihan yang terkumpul dalam diri selama bertahun-tahun mula menonjolkan dirinya dan akhirnya muncul sekaligus mematahkan diri saya. Pada ketika itu, saya tak rasa apa-apa kecuali kekosongan.” Gangguan ini menyebabkan beliau tidak datang bekerja dan sukan bola sepak berada di ambang kehilangan penjaga gol paling berbakat dalam generasinya.

Di sinilah seorang rakan mencadangkannya berkhidmat secara sukarela dalam pasukan tentera. Yashin menganggap cadangan tersebut penyelamatnya dan apa yang berlaku selepas itu menjadi sejarah. Dengan menggabungkan minatnya dalam bola sepak dan khidmat ketenteraan, Yashin menemui semula keghairahannya terhadap sukan ini dan mula berlatih lebih gigih. Bakatnya itu disedari oleh jurulatih pasukan remaja Dynamo Moscow dan bekas pemain bola sepak, Arkady Chernyshev.

Beliau membuat kemunculan pertamanya bersama Dynamo untuk satu perlawanan persahabatan pada 1950 tetapi ia satu detik yang mahu dilupakannya. Ini kerana dalam perlawanan tersebut, Yashin melepaskan gol mudah yang terhasil daripada tindakan pantas penjaga gol lawan. Selepas itu, beliau hanya muncul dalam dua perlawanan sahaja dan tidak membuat penampilan bersama pasukan utama sehinggalah tahun 1953.

Bagaimanapun, Yashin tetap bersabar dan menanti peluang beraksi bersama pasukan utama. Ini termasuklah mendapat bimbingan dan nasihat daripada mentor merangkap penjaga gol utama Dynamo ketika itu, Alexei Khomich. Sementara itu, Yashin juga aktif bersama pasukan hoki ais Dynamo dan dianggap pemain terbaik dalam posisinya dalam liga sehingga membantu Dynamo menjulang Piala Soviet pada Mac 1953 sebelum membantu pasukan bola sepak Dynamo menjulang kejuaraan sama empat bulan kemudian.

Pada ketika itu, beliau terus memberi fokus kepada kedua-dua sukan berkenaan sebelum memutuskan untuk fokus sepenuhnya kepada bola sepak pada tahun 1954. Selepas Khomich dan seorang lagi pesaingnya, Valter Vanaya meninggalkan Dynamo, jersi nombor satu menjadi milik Yashin sehinggalah tahun 1970. Menunjukkan reputasi sebagai one club man, beliau membantu Dynamo menang kejuaraan liga USSR sebanyak lima kali dan menjulang Piala Soviet sebanyak tiga kali. Dan di peringkat kebangsaan, Yashin merupakan benteng terakhir Soviet dan beraksi dalam empat edisi Piala Dunia, pencapaian terbaik membantu Rusia menduduki tempat keempat pada edisi 1966 di England. Sepanjang kariernya juga turut menyaksikan beliau menafikan 151 sepakan penalti dan berjaya mencatat rekod 270 perlawanan tanpa bolos.

Bagaimanapun, ada detik yang dilihat hampir menamatkan karier Yashin sebagai orang besi gawang Soviet. Isterinya, Valentina menceritakan insiden tersebut berlaku selepas Rusia tersingkir di tangan tuan rumah Chile di peringkat suku akhir Piala Dunia 1962. Yashin pada ketika itu berusia 32 tahun dan tidak menunjukkan prestasi baik di hadapan gawang. Tindakannya membenarkan gawang dibolosi dua gol mudah menyumbang kepada kekalahan pasukan dan media Rusia menjadikannya kambing hitam akibat kekalahan tersebut. Dan sekembalinya mereka ke tanah air, pasukan Soviet diherdik para penyokong di mana sesetengah mereka membawa papan tanda seperti ‘Yashin patut bersara’ dan ‘Sudah tiba masa dapatkan pencen anda’.

Tingkap kediaman Yashin dipecahkan, mesej mengancam ditinggalkan pada kereta dan sesetengah penyokong menghantar surat layang ke alamatnya. Beliau menggelar hari-hari berkenaan hari paling pahit dalam karier bola sepaknya. Dan siapa tidak terasa kerana dua tahun sebelumnya, Yashin bertanggungjawab menafikan kebangkitan Yugoslavia untuk membantu mereka menjuarai Kejohanan Bola Sepak Eropah (EURO) 1960. Valentina berkata, “Apabila Lev kembali ke Moscow, penyokong sudah bersiul dalam stadium sebaik namanya diumumkan. Mereka menjerit dan mengejek. Mereka fikir ini semua salah dia kerana dia menyebabkan pasukan kalah, bukannya seluruh pasukan. Wartawan yang melaporkan perlawanan berkenaan tidak tahu apa-apa pasal sukan, tugasnya menulis dunia politik Amerika Selatan.”

Tetapi Yashin sentiasa membuktikan beliau boleh bangkit semula walaupun diuji dengan ujian mencabar seperti gangguan perasaan gugup itu. Dalam kes gugup, rahsia Yashin mengatasinya dengan merokok dan minum segelas arak yang kuat untuk menguatkan otot. Selepas apa yang berlaku di Chile, beliau mahu membuktikan dirinya masih penjaga gol terhebat Soviet dan dunia. Valentina masih ingat ia membabitkan satu perlawanan antara England dan Pilihan Dunia pada 23 Oktober 1963. Perlawanan tersebut diadakan bagi meraikan ulangtahun ke-100 Persatuan Bola Sepak (FA). Ketika itu, beliau bekerja sebagai wartawan radio dan menonton perlawanan berkenaan di skrin gergasi di bangunan jawatankuasa radio pusat di Moscow.

Yashin dipilih sebagai penjaga gol Pilihan Dunia pada babak pertama dan ironinya, lelaki yang memilihnya ialah pengurus Chile yang menewaskan Soviet setahun sebelumnya, Fernando Riera. Pada babak pertama, keputusan berakhir dengan 0-0 dengan Yashin menafikan beberapa percubaan England. Semasa rehat, beliau digantikan oleh penjaga gol Yugoslavia Milutin Soskic dan perlawanan berakhir dengan kemenangan 2-1 England hasil jaringan legenda Tottenham Hotspur, Jimmy Greaves. Valentina masih teringat dalam perjalanan pulang, beliau mengambil teksi untuk pulang dan mengambil anaknya dari pusat asuhan.  Beliau berkata, “Pemandu teksi itu berkata kepada saya: ‘Adakah awak mendengar perlawanan di London? Pasukan kita berada di atas.’ Saya membalas: ‘Apa maksud awak? Perlawanan berakhir dengan kekalahan 2-1.’ Pemandu itu berkata: ‘Oh, itu tak memberi makna apa-apa. Yashin bermain pada babak pertama dan keputusan masih 0-0 semasa beliau digantikan.’ Itulah reaksi apa yang berlaku di Moscow. Semua peminat kembali menjulangnya sebagai wira.”

Pada Disember tahun sama, Yashin diberi anugerah Ballon d’Or atau anugerah pemain terbaik dunia yang masih diberi sehingga ke hari ini. Beliau turut memegang rekod sebagai satu-satunya penjaga gol yang memenangi anugerah berkenaan. Pada musim tersebut, selain membantu Dynamo menjulang kejuaraan liga buat kali kelima, Yashin hanya membenarkan gawangnya dibolosi tujuh kali dalam 27 perlawanan, satu pencapaian yang membanggakan. Majalah France Football, majalah yang masih menganugerahkan anugerah berkenaan menyifatkan Yashin mengubah peranan penjaga gol secara radikal dengan bertindak sebagai pemain pertahanan tambahan dan memulakan serangan balas dengan kedudukan dan balingannya. Bagi pemerhati bola sepak, kenyataan sebegini sebenarnya merujuk kepada ‘sweeper-keeper’ yang menjadi pilihan beberapa pengurus bola sepak termasuklah Pep Guardiola di Manchester City dan Joachim Loew (Jerman) di mana ia membantu mereka memenangi kejohanan peringkat domestik dan antarabangsa. Sasterawan Rusia, Yevgheny Yevtushenko turut menulis sebuah sajak berkenaan Yashin di mana baris pembukaannya berbunyi:

Inilah revolusi bola sepak

Bila penjaga gol berlari

Keluar dari garisannya

Bagi Yashin, peranannya itu diibaratkan seperti sempadan yang harus dipertahankan habis-habisan. Mentaliti sebegini lahir daripada pengalaman perangnya semasa WWII dan ini sedikit sebanyak menyumbang kepada bagaimana beliau bersedia menghadapi sesebuah permainan. Maka atas sebab itu, ramai menyanjungnya bukan saja atas sebab bola sepak tetapi juga dianggap sebagai wira negara. Valentina menambah, “Sebarang kesilapan yang dilakukan penjaga gol, semua orang akan lihat. Semua akan mengingatinya. Dan mereka akan bercakap mengenainya tanpa henti. Penjaga gol sentiasa merasa tertekan kerana mereka barisan terakhir pertahanan seperti pintu sempadan. Sekiranya sempadan tersebut diceroboh, maka gol akan terhasil.” Yashin juga dilihat sentiasa memikirkan tentang prestasinya sebagai penjaga gol walaupun semasa Dynamo menang kerana satu kesilapan menurut Valentina bagi Yashin sesuatu yang tidak boleh diterima.

Bagi setiap permulaan, pasti ada pengakhirannya. Yashin akhirnya menggantung but pada usia 41 tahun dan Valentina masih ingat perlawanan terakhirnya. Beliau bercerita, “Saya teringat salah satu perlawanan terakhirnya, Yashin mendarat selepas cuba menerpa ke arah bola dan terbaring. Saya fikir: ‘Adakah dia cedera?’ Dia pernah mengalami konkusi tiga kali dan setiap kali itu berlaku, dia berada di wad selama tiga hari dan saya fikir ini mesti konkusi lagi. Yashin hanya terbaring dan tidak bangun. Tetapi pada akhirnya dia bangun dan kembali semula ke gol. Dia membaling bola ke bahagian atas padang dan semuanya nampak baik. Saya tanya Yashin di rumah: ‘Kenapa awak tidak bangun? Saya bimbang. Orang di sekeliling saya juga bimbang.’ Dia menjawab: ‘Saya tidak terbaring lama pun. Bau rumput yang saya hidu amat bagus, saya rasa saya tidak mahu bangun langsung.’” Selepas bersara, Yashin bekerja dalam pelbagai jabatan bersama Dynamo Moscow dan tidak ketinggalan memberi fokus kepada hobi kegemarannya, memancing. Rakan-rakan lamanya dari kilang tempat beliau bekerja turut membuat satu kereta luncur supaya penjaga gol legenda itu dapat bersama mereka memancing di tempat ais pada musim sejuk.

Bagaimanapun, pada tempoh ini juga, Yashin turut diganggu dengan pelbagai masalah kesihatan seperti strok, sakit jantung, kanser perut dan masalah tromboflebitis yang mengakibatkan salah satu kakinya dipotong. Valentina menyifatkan punca kanser perutnya akibat membesar pada zaman perang dan makanan berkualiti rendah. Dan masalah jantungnya tercetus akibat merokok, satu tabiat yang dimulakan pada usia 13 tahun dan masih lagi diteruskan olehnya. Bagi Valentina, beliau merasa kasihan melihat suaminya dilanda masalah kesihatan sedemikian rupa sehingga menyebabkan Yashin merasa muram dan sukar untuk berjalan. Bagaimanapun perwatakannya yang jujur dan merendah diri masih lagi menebal dalam dirinya, satu perkara yang gagal dihakis penyakit-penyakit itu.

Ramai menyangka selepas bertelagah dengan pengerusi Dynamo, Yashin bakal dipinggirkan oleh satu-satunya kelab yang mengangkat kariernya sebagai pemain. Bagaimanapun, ada saja perancangan menanti penjaga gol legenda ini. Pada tahun 1989, sempena meraikan ulangtahunnya ke-60, Dynamo Moscow menganjurkan satu perlawanan istimewa membabitkan semua pemain Dynamo melawan Pilihan Dunia. Bagi pasukan Dynamo, mereka memilih pemain dari kelab-kelab satelit Dynamo dari Tbilisi, Minsk, Kiev dan Moscow sementara pasukan Pilihan Dunia membawa legenda Manchester United, Sir Bobby Charlton, pemenang Piala Dunia Jerman, Franz Beckenbauer dan legenda Portugal, Eusebio sebagai bintang utama. Selepas perlawanan, Yashin dibawa mengelilingi padang dengan menaiki kereta di mana bumbungnya dibuka. Selepas berpusing beberapa kali, kereta tersebut berhenti dan inilah peluang tetamu, pemain dan penyokong bersalaman dan mengambil gambar bersamanya. Semua tahu perlawanan tersebut merupakan detik terakhir mereka melihat penjaga gol legenda itu.

Pada Mac 1990, Yashin meninggal dunia akibat kanser perut. Berita kematiannya mengejutkan ramai ketika itu dan beliau diberi penghormatan pengebumian negara atas jasanya kepada bola sepak dan Rusia. Selain meninggalkan seorang balu iaitu Valentina, Yashin turut meninggalkan dua anak perempuan iaitu Irina dan Elena dengan salah seorang cucunya, Vasiliy Frolov pernah bermain bersama kelab datuknya, Dynamo Moscow. Selepas bersara pada usia 23 tahun, Frolov mengasaskan sebuah sekolah latihan penjaga gol untuk mencari generasi Lev Yashin seterusnya. Valentina mengakui Frolov tidak sehebat datuknya semasa di gawang dan ini diakui sendiri oleh Frolov. Dan antara sebab beliau mengundurkan diri dari dunia bola sepak ialah tidak dapat menanggung beban mental kerana mempunyai seorang datuk bertaraf penjaga gol legenda. Frolov berharap dengan penubuhan sekolah ini, ia dapat membantu meneruskan legasi datuknya yang menjadi asas kepada semua penjaga gol moden yang kita kenali hari ini.

SUMBER


Misteri Lukisan Van Gogh

Salah satu cabaran sukar yang dihadapi oleh fizik adalah menjelaskan pergerakan gelora (turbulence) dalam subjek gerakan bendalir (fluid dynamics). Bendalir merujuk pada air dan udara.

Fenomena gelora sangat rumit. Tetapi fenomena tersebut dapat difahami dan dijelaskan melalui seni lukisan Vincent Van Gogh (1853 – 1890). Ambil salah satu contoh lukisannya, iaitu ‘Starry at Night‘. Pada Jun 1889, Van Gogh telah melukis sebuah pemandangan waktu subuh di rumah sakit jiwa di Saint Paul de Mausole. Dia dimasukkan ke situ setelah mengaku mencacatkan telinganya sendiri. Pada hari itu terhasillah lukisan seperti di bawah.

Van Gogh menggambarkan cahaya berbeza daripada artis-artis lain. Maksudnya, penglihatan beliau tidak sama seperti manusia normal. Terdapat bahagian paling primitif pada visual cortex otak yang mampu memproses kilauan dan pergerakan cahaya.

Warna cahaya yang berbeza akan bergabung seperti gelora (akibat gerakan) apabila cahaya berbeza tersebut mempunyai kilauan yang sama. Tetap bahagian utama otak kita melihat cahaya tersebut tidak bergabung walaupun mempunya kilauan yang sama. Cahaya yang diproses oleh otak Van Gogh agak berbeza daripada mansia normal.

Van Gogh melihat cahaya menggunakan kedua-dua bahagian otak tersebut, lalu terhasillah gelora pada lukisannya yang menggambarkan gerakan cahaya dan imej yang agak tak stabil dan pelik.

Pada tahun 1949, Andrey Kolmogorov (1903 – 1987) telah menerbitkan kertas kerja yang memaparkan analisis matematik bagi fenomena gelora. Sebelum beliau, telah ramai saintis cuba untuk membina asas matematik untuk fenomena tersebut, tetapi masih tidak mencapai objektif.

Teori Kolmogorov menjelaskan bagaimana tenaga eddy (pusaran) bergerak daripada saiz yang kecil kepada saiz yang besar, menjelaskan berapa banyak tenaga yang dilepaskan bagi setiap saiz eddy. Eksperimen yang dijalankan hampir menepati analisis matematik Kolmogorov. Walau bagaimanapun ia masih belum menyelesaikan masalah gelora dalam fizik.

Pada tahun 2004, dengan menggunakan teleskop Hubble, saintis telah memerhati pusaran gas dan debu di angkasa. Lalu, ia mengingatkan kepada mereka tentang lukisan ‘Starry at Night’ oleh Van Gogh.

Kemudian, ia menjadi motivasi kepada saintis di seluruh dunia untuk mengkaji lukisan Van Gogh dengan lebih mendalam utnuk menjelaskan fenomena gelora. Mereka menemui, terdapat hampir persamaan struktur corak aliran gelora pada lukisan Van Gogh dan persamaan matematik Kolmogorov. Kemudian, saintis mendigitalkan lukisan tersebut, lalu mereka menemui gelora pada lukisan Van Gogh menyamai prinsip gelora yang digambarkan oleh ahli fizik.

Lukisan pusaran Van Gogh agak unik. Ada juga lukisan terkenal yang bertema gelora dan pusaran seperti ‘The Scream’ oleh Edvard Munch, tetapi ia langsung tidak mempunyai persamaan dengan fenomena gelora alam. Van Gogh bukan sahaja memberikan sumbangan dalam bidang seni, malah dalam bidang sains juga kerana keunikan otak dalam memproses pantulan cahaya.

Sumber: TED-Ed


Kejayaan Ekonomi Vietnam – Inspirasi Reformasi Jong-Un

Pada penghujung bulan ini, Vietnam bakal menjadi tuan rumah kepada sidang kemuncak Amerika Syarikat (AS) – Korea Utara (KU) berkenaan isu nuklear negara komunis itu. Persidangan ini menjadi pertemuan kedua membabitkan Presiden Donald Trump (AS) dan Kim Jong-un (KU) dan secara tidak langsung peluang bagi Jong-un mempelajari resepi kejayaan Vietnam sebagai antara negara yang sedang meningkat naik di Asia.

Seperti KU, Vietnam juga diperintah oleh Parti Komunis Vietnam (PKV) dan masih kekal berkuasa sebagai satu-satunya parti di negara itu. Namun seperti China, Vietnam memilih membuka pintu ekonomi seluas-luasnya pada tahun 1986 dan sejak itu mencatat pertumbuhan ekonomi paling pantas di Asia. Berdasarkan laporan Bank Dunia, kadar pertumbuhan kadar keluaran dalam kasar (KDNK) Vietnam dijangka mencecah 6.6% tahun ini.

Tetapi Vietnam juga tidak terlepas dari terpalit isu kontroversi termasuk isu hak asasi manusia dan diletakkan satu tangga di atas KU dalam Indeks Kebebasan Media Dunia 2018 oleh Reporters Without Borders. Namun, pemilihan Vietnam sebagai tuan rumah persidangan ini menunjukkan kemajuan yang dinikmati negara berkenaan selepas Perang Vietnam yang berakhir pada tahun 1975.

Dengan kemajuan ekonomi yang memberangsangkan dan peranannya sebagai pemain penting di pentas dunia tanpa melepaskan sedikit pun kawalan sosial, ini sudah pasti menarik minat Jong-un dan melihat apa cara terbaik untuk diaplikasikan kepada Pyongyang.

Melihat komen-komen yang beredar dalam laman media sosial, ramai warga Vietnam menzahirkan kebanggaan mereka kerana dipilih sebagai tuan rumah persidangan penting ini. Salah seorang individu penting yang bertanggungjawab membawa Vietnam ke tahap yang kita kenali hari ini ialah bekas penasihat ekonomi Perdana Menteri Vietnam, Le Dang Doanh. Dang Doanh melakukan pelbagai kajian terperinci berkenaan proses peralihan ekonomi Vietnam yang diharap dapat membantu Pyongyang. Buktinya, delegasi KU sudah mengadakan pertemuan sebanyak dua kali dengannya.

Permulaan dari ladang

Kisah kejayaan Vietnam ini seharusnya menjadi inspirasi kepada negara-negara komunis seperti Cuba dan KU dalam soal reformasi ekonomi mereka. Tetapi kisah sebegini dipandang sepi oleh beberapa sebab seperti bimbang kehilangan kawalan sosial, perebutan hierarki kuasa seperti berlaku di Cuba dan takut pengaruh kapitalisme meracuni rakyat.

Bagi KU sendiri, idea reformasi sebegini tidak pernah dipertimbang bapa Jong-un, Kim Jong-il dan beliau sendiri tidak pernah menjejakkan kaki ke Vietnam. Tetapi selepas mengambil alih kuasa pada tahun 2011, beliau sekurang-kurangnya menunjukkan minat untuk melakukan pembaharuan ekonomi di negaranya itu.

Sejak berkuasa pada tahun 2011, Jong-un memperkenalkan sedikit reformasi dalam bidang pertanian termasuk membenarkan golongan tani menyimpan sedikit dari hasil pertanian mereka. Dan selepas KU mencapai aspirasi penguasaan bidang nuklear pada April tahun lepas, tumpuan beliau yang seterusnya ialah menambahbaik taraf kehidupan rakyat.

Bagi Dang Doanh, kisah KU dilihat sama dengan kisah Vietnam pasca-Perang Vietnam. Seperti KU, Vietnam juga terkesan dengan impak sekatan perdagangan. Walaupun Hanoi berjaya menyingkirkan rejim Khmer Rouge pada tahun 1978, penguasaannya di Kemboja selama 11 tahun memberi peluang kepada AS untuk menekan Tabung Mata Wang Sedunia (IMF) dan Bank Dunia menghukum musuh lamanya itu.

Apabila berdepan situasi sebegini, Hanoi melaksanakan reformasi dalam bidang pertaniannya. Dang Doanh masih ingat satu masa dahulu, Vietnam merupakan pengimport utama beras dengan mengimport sejuta tan beras setahun. Tetapi kini terima kasih kepada reformasi yang diperkenalkan, Hanoi merupakan pengeksport utama beras dan produk-produk pertanian.

Vietnam juga turut menggubal undang-undang perdagangan antarabangsanya, menormalisasikan hubungan dengan negara-negara luar termasuk negara-negara ASEAN dan menswastakan banyak syarikat pemilikan negara itu. Hasilnya, Bill Clinton bersetuju menarik balik sekatan perdagangan yang dikenakan ke atas Vietnam pada tahun 1994. Setahun selepas itu, Vietnam menyertai ASEAN dan menjadi ahli WTO pada tahun 2007.

Sikap pragmatik beransur-ansur Vietnam ini boleh dicontohi KU dan ia boleh dimulakan dengan mereformasikan infrastruktur dan institusinya serta memperkenalkan visi pembangunan yang bercita-cita besar. Jika Malaysia mempunyai visi menerusi Wawasan 2020, Vietnam pula beraspirasi menjadi negara maju pada tahun 2045.

Menurut penasihat ekonomi Perdana Menteri Nguyen Xuan Phuc yang juga pakar akademik Vietnam di National University of Singapore Vu Minh Khuong, visi sebegini boleh menjadi pendorong untuk sesebuah negara lebih maju dengan kadar lebih pantas untuk tahun-tahun mendatang.

Semua perlu berada pada halaman sama

Bagaimanapun, untuk jangka pendek, terdapat banyak perkara yang perlu diselesaikan. Melainkan Washington dan Pyongyang bersetuju berkenaan polisi pengurangan nuklear dan bekerjasama ke arah itu, harapan untuk melihat sekatan yang dikenakan ditarik balik berkemungkinan tipis. Itu sudah pasti akan membuatkan pelabur asing berfikir dua kali sebelum melabur di Pyongyang.

Dan seperti Cuba, sebarang usaha reformasi yang digerakkan Jong-un perlu bersifat seperti menarik rambut dalam tepung. Dengan golongan elit memerhati setiap tindak-tanduknya, beliau perlu menyakinkan mereka bahawa polisi ini bersifat jangka panjang dan bukannya mengibar bendera putih.

Di sini, Vietnam boleh memainkan peranan sebagai mentor kepada KU. Selepas Tirai Besi tumbang pada tahun 1991, PKV sedar jika mereka mahu terus berkuasa, mereka perlu mengadaptasi dengan realiti politik dan ekonomi semasa. Ini mendorong mereka menggunakan falsafah pemikiran Ho Chi Minh sebagai panduan selain fahaman Marxisme-Leninisme. Hari ini walaupun perbincangan pembentukan parti-parti politik ditegah sama sekali, rakyat Vietnam menikmati lebih banyak kebebasan dari segi ekonomi, agama dan kehidupan sosial.

Cakaplah hendak mengembara ke mana-mana termasuk negara jiran, itu sudah dianggap norma. Walaupun Vietnam amat tegas dalam soal penapisan medianya, perbincangan bersifat kritis dan bernas tidak pernah dihalang termasuk di laman media sosial. Tetapi tidak diketahui sama ada KU bersedia menerima resepi ini atau tidak. Tetapi jika Jong-un masih mahukan model reformasi ekonomi dan melaksanakan liberalisasi politik secara terhad, Vietnam masih dilihat jalan terbaik berbanding China.

Ini kerana Hanoi memilih pendekatan hubungan luar pelbagai negara untuk mengelak mereka bergantung kepada ekonomi sesebuah negara dan membentuk sistem kewangan dan perbankan moden. Menurut Dang Doanh, KU juga perlu belajar kesilapan Vietnam yang gagal menguruskan sumber alamnya dan masih bergelut menangani masalah rasuah. Selain itu, KU juga perlu belajar menangani kewujudan puak-puak yang menolak atau menerima reformasi yang cuba dilaksanakan. Dan ini satu perkara yang menjadi cabaran terbesar KU jika ia ingin meniru China atau Vietnam.

SUMBER

Le Quynh. (2019). BBC. Trump-Kim summit: What might Kim learn from hosts Vietnam? https://www.bbc.com/news/world-asia-47222063


Mr. Hiiragi’s Homeroom: Kata-Kata Boleh Memb*nuh

Kata-kata boleh membvnuh, bak kata Hiiragi Ibuki.

Hiiragi (lakonan Masaki Suda) adalah seorang guru di Sekolah Tinggi Kaio, sekolah di mana salah seorang muridnya Kageyama Reina membvnuh diri.

6 bulan selepas kem4tian murid cemerlang renang tu, Hiiragi memohon menjadi guru kelas 3A, kelas mendiang yang juga diduduki beberapa pelajar bermasalah. Memegang karakter seorang guru yang lemah lembut, pelajarnya sering membuli Hiiragi dan tidak menghormati kehadirannya sebagai guru kelas tersebut.

Tapi tanggal 1 Mac 2019, tanpa disangka, Hiiragi telah mengunci dan mengeb0m bangunan sekolah yang menghubungkan kelas 3A dengan bangunan lain, lalu menjadikan 29 anak muridnya sebagai t3busan dengan alasan, mencari punca kem4tian Reina.

Boleh kata, Hiiragi adalah Lelouch (Code Geass) versi guru sekolah, yang cuba melakukan apa saja yang perlu demi mendapat kebenaran. Setiap yang berlaku dalam rancangan, walaupun ada ‘hiccup’ di sini sana, beliau masih memegang tongkat kuasa. Watak beliau hidup sebagai guru berkaca mata yang nampak lemah, menghidap penyakit yang mengancam nyawa, tapi masih mampu memberi penumbuk dan penerajang sedas dua.

Walaupun dalam keadaan mengugut keselamatan 29 muridnya, Hiiragi tetap meneruskan proses Pengajaran dan Pembelajaran (P&P), dan subjek yang diajarnya adalah KEHIDUPAN.

Drama ni juga digarap baik dengan peningkatan perwatakan bagi setiap wataknya. Ada murid yang gila popular, ada murid yang nampak terejal tapi rupa-rupanya ada kisah sedih dalam hidupnya. Tak dilupakan watak guru lain yang mempunyai pelbagai ragam. Dalam kekalutan menyelesaikan keadaan, sempat lagi salah seorang gurunya mengambil kesempatan menambah populariti – yang akhirnya menjerat diri.

Hiiragi juga sanggup menanggung segala jenayah, walaupun murid-muridnya sedar niatnya yang murni demi membersihkan nama mendiang. Beliau tak sekali membenarkan seorang pun muridnya mengaku bahawa antara mereka sudah berbaik pada akhirnya, kerana tak mahu mereka dipersalahkan sebagai bersubahat.

Dan sebenarnya, drama ni memberi pengajaran sosial terhadap budaya media sosial. Dalam siri ni diceritakan ada media sosial (atau SNS dalam slanga Jepun/Korea) yang dinamakan Mind Voice. Tempat luahan perasaan remaja seperti Twitter, cuma antara muka pengguna yang berbeza, dalam bentuk awan minda.

Tapi reka bentuk tu yang memberi impak dalam imej media sosial sebagai perosak dalam drama ni. Nampak kesannya, semacam kutukan/bahan yang divisualkan bertalu-talu datang kepada seseorang apabila sesuatu isu menjadi tular.

Dan dari kesan tular itulah, Hiiragi cuba menyelesaikan misteri kem4tian Reina. Seringkali menggunakan kuasa netizen di Mind Voice sebagai hakim, dia berpuas hati melihat kesan dan akibatnya kepada dirinya, dan terutama kepada anak-anak muridnya.

Di pengakhiran cerita, Hiiragi berhadapan sendiri dengan para netizen melalui video siaran langsung Mind Voice. Memberi syarahan terakhir, sedaya upaya memberi kesedaran kepada penontonnya – setiap kata terluah, setiap komen tertaip, mampu menambah baik kehidupan seseorang, juga mampu memburukkan dan membvnuh kehidupan yang lain.

Pembvnuh sebenar Kageyama Reina bukanlah rakan sekelasnya, mahupun pemfitnah pengedit video semata-mata, tetapi setiap bait kata dari orang asing yang langsung tak mengenali mendiang, tapi cuba untuk menambah rencah memburukkan keadaan demi kepuasan. Asal dapat komen meluah marah, tapi tak fikir kesan dan akibatnya.

Ingatlah, kata-kata kalian boleh membvnuh. Sebelum menulis, fikir dahulu. Saidina Ali pun pernah berkata, sebatang pen lebih tajam dari sebilah pedang.


Budaya Melayu Dari Kaca Mata Anak Kecil

Di Istana Kita Menari
 Tari Asyik Tari Diraja…

Itu antara lirik lagu kepada tarian Asyik, sejenis tarian asli Melayu yang makin pupus dikalangan masyarakat kita. Saya terjumpa kelas tarian ini pun kerana salah seorang ahli Patriot yang menganjurkan kelas tradisional ini.

Saya bawa anak saya ke kelas ini secara suka-suka. Sebab minatnya ke arah tarian…nak menari macam princess la, nak menari ballet la, tarian Hi-5 tu senang-senang saja dia ikut. Jadi bila saya perkenalkannya kepada tarian melayu ini, dia agak terkejut kerana ia lain dari yang dia biasa lihat. Sudahlah kena berkain batik, ada pula busana kepala yang perlu dikenakan.

Kebanyakan peserta tarian terdiri daripada kanak-kanak yang telah bersekolah. Cuma anak saya saja yang paling kecil…baru 4 tahun. Tapi guru tariannya amat sabar. Saya cuma memerhati dari jauh sambil melihat anak gadis saya meliukkan badannya sambil mengikuti arahan guru tariannya. Jelas terpancar wajah yang sungguh fokus mahu betul-betul menurut arahan gurunya.
————————–——

Kelasnya hanya sebulan sekali jadi tidaklah tinggi sangat komitmen yang perlu diberikan. Saya lihat sendiri kadang-kadang dia akan duduk sendirian sambil berlatih tarian ini di rumah. Kalau ditegur, dia akan malu…jadi saya perhati dari jauh.

Hari ini sudah lebih 2 minggu anak saya mengikuti kelas tarian tersebut. Dalam perjalanan saya menghantar anak saya ke sekolah pagi tadi, tiba-tiba mahu bercerita tentang kelas tariannya.

‘Miea Melayu,’ katanya. ‘Orang Melayu lembut kan, Mama?’ Saya cuma mengiyakan saja. ‘Orang Melayu kuat kan, Mama?’ Saya angguk lagi. ‘Orang Melayu sayang Allah kan, Mama?’ Saya angguk tapi saya mula hairan dari mana asalnya konklusi ini dari seorang kanak-kanak 4 tahun?

‘Mana Miea belajar semua ni?’ saya tanya.

‘Masa Miea dance…Miea dance macam kerbau, kerbau tu kuat, Miea dance macam waves (ombak), waves tu lembut…lepas tu masa dance, dance tu banyak tiru animals…animals tu kan Allah yang buat? Mestilah sebab kita sayang Allah.’
————————–—-

Terus-terang, saya tak tahu bagaimana dia boleh capai konklusi sebegini. Tetapi, saya tahu bahawa setiap tarian tradisional kita mempunyai banyak maksud tersirat. Cuma kita saja yang terlupa.

Tarian kita bukan sekadar langkah-langkah yang wajib dihafal…ia datang bersama pemerhatian si guru tari dan pemahamannya tentang alam. Jati diri kita tersirat di dalam tarian yang kita pelajari, seni mempertahankan diri kita yang unik, ukiran-ukiran kita yang tiada tolok bandingan dan juga sejarah kita yang makin dilupakan.

Apa yang saya sangka hanyalah suka-suka untuk menggembirakan hati anak saya menjadi cerminan kepada siapa kita hari ini dan di mana kita berada…

Bila dilihat kembali, ramai diantara kita menolak kebudayaan mentah-mentah kerana pada sangkaan kita ia bercanggah dengan agama. Namun pernahkah kita selami kebudayaan kita dan lihat akan asal-usulnya?

Pernahkah kita tanya apakah maksud disebalik setiap gerakan tari dan silat yang sebenarnya penuh makna? Atau kita hanya melihat busana yang dipakai atau jantina si penari/pesilat dan mengambil keputusan bahawa ianya tidak Islamik hanya kerana ianya tidak wujud di dalam budaya tempat lain?

Bagaimana pula jika kita menjadi sedikit kreatif dan sesuaikan persembahan-persembahan itu supaya ia tidak lari dari landasan agama? Boleh, bukan?

Ukiran-ukiran kita hampir kesemuanya mengenai alam. Bunga-bungaan yang diukir cantik dan dijadikan hiasan kepada pakaian dan perhiasan rumah. Lagu-lagu kita yang memuji keindahan alam seperti lagu Bunga Tanjung, Bunga Melati dan Bunga Seroja. Bukaan silat kita pun disebut sebagai bunga.

Anak saya baru berusia 4 tahun. Oleh kerana dia hasil perkahwinan campur, saya mengambil keputusan untuk memperkenalkan sebanyak ceritera turun-temurun dan kebudayaan Melayu yang sempat saya pelajari.

Begitu juga suami saya. Tujuannya supaya dia kenal siapa diri dia dan mana asal-usulnya. Supaya dia tidak terpengaruh dengan anasir luar yang secara tidak langsung memusnahkan jati dirinya. Pada masa yang sama, saya tidak mengabaikan pendidikan agama kepadanya.

Bila kedua-duanya bergabung…dia nampak simetri antara tarian yang dipelajarinya dengan keindahan agamanya.

Jika anak kecil boleh nampak, apatah lagi kita, bukan?


Apa Yang Kita Perlu Tahu Tentang Revolusi Industri Ke-4 Yang Sedang Menyapa Kita?

Seperti yang dijanjikan, ini intro pasal ‘Precariat’, ‘Fourth Industrial Revolution’ dan ‘Universal Basic Income’.

Precariat merujuk kepada orang yang tidak mempunyai ‘labour security’ dan ‘occupational identity’. Istilah yang dipopularkan oleh ahli ekonomi bernama Guy Standing ini menggabungkan perkataan ‘precarity’ (keadaan hidup tanpa kestabilan dan kebolehjangkaan) dan ‘proletariat’ (marhaen).

Anda seorang Precariat kalau dah mencari kerja bertahun-tahun masih tak dapat (walhal graduan kelas pertama). Selama 4-5 tahun anda cari kerja, anda pernah kerja jadi cleaner, petik buah, jadi translator, jadi pemandu Uber dan jual nasi dagang. Orang tanya anda kerja apa, anda tak dapat nak jawab. Itulah ketiadaan ‘occupational identity’.

Keadaan anda lebih teruk daripada ‘kais pagi makan pagi’. Anda kais semalam, makan separuh pagi ini, simpan separuh lagi untuk petang, dan tak pasti samaada mempunyai peluang untuk kais lagi besok hari. Sebab anda tidak mempunyai ‘job’. Anda hanya cari duit dengan memenuhi ‘task’ yang bersifat sementara. Itulah ketiadaan ‘labour security’ dan pendapatan yang terjamin. Kalau dibuat secara sukarela, kita panggil Freelancer. Precariat tidak mempunyai pilihan. Malah ramai yang dibebani hutang. Precariat adalah golongan ‘working poor’. Jangan kata nak beli kereta beli rumah nak kumpul modal buat bisnes, nak sara diri pun jadi masalah.

Hidup Precariat penuh dengan ketidakpastian. Mereka tak nampak hala tuju masa depan. Kerja sampai patah tulang pun tak dapat keluar dari jerat kemiskinan. Precariat adalah produk sistem ekonomi kapitalisme neoliberal (‘neoliberal capitalism’ atau ‘neoliberalism’) yang diarus-utamakan sejak 1980-an. Neoliberalisme melihat sistem ekonomi akan bertambah cekap dengan wujudnya persaingan. Maka pasaran harus bebas, dan jaminan sosial harus dikurangkan untuk mengalakkan orang jadi lebih berusaha.

Neoliberalisme percaya bahawa sumber ekonomi adalah terhad, maka ketidaksamarataan ekonomi itu adalah sesuatu yang ‘natural’. 4-5% penduduk menganggur? Itu biasa. Yang tak biasa ialah semua orang dapat kerja. Itu akan membawa kepada inflasi, kata mereka yang mendukung neoliberalisme.

Di bawah neoliberalisme, kerajaan tidak perlu bertanggungjawab untuk memastikan semua orang dapat kerja. Biar syarikat yang buat keputusan nak ambil atau tak ambil orang. Keputusan swasta paling efisien. Kesatuan sekerja (trade union) tidak digalakkan kerana tuntutan kenaikan upah akan menambah kos operasi syarikat. Peningkatan kos akan membawa kepada inflasi. Inflasi no good. Dengan itu, syarikat lebih gemar mengambil pekerja secara kontrak dari mengambil pekerja tetap. Sebab tak perlu bayar KWSP, tak perlu bayar SOCSO. Tak perlu fikir pasal kemudahan perubatan. Tak perlu fikir bagi cuti gaji penuh.

Parah kan? Neoliberalisme telah membawa kepada kemurungan generasi muda di Korea Selatan dan Jepun. Orang muda di sana tertekan dengan kos hidup tinggi dan gaji rendah, dan ramai telah memilih untuk bunuh diri kerana tak nampak jalan keluar dari hidup yang sempit.

Tapi ada satu tren baru yang akan menambah parah keadaan ini, iaitu Revolusi Industri Keempat (‘Fourth Industrial Revolution’ atau FIR).

FIR merujuk kepada fasa ke-4 perkembangan teknologi kapitalisme. Revolusi pertama berlaku semasa 1780-an dengan munculnya kuasa mekanik, revolusi kedua berlaku pada 1870-an dengan munculnya kuasa elektrik dan ‘assembly line’, revolusi ketiga berlaku pada 1960-an dengan munculnya teknologi maklumat dan komunikasi (ICT). Sekarang kita memasuki revolusi ke-4 dengan munculnya teknologi ‘cyber-physical’ seperti ‘robotics’ dan ‘artificial intelligence’ (AI).

Untuk dapat kerja di zaman FIR, anda perlu ada ‘high skill’: skill yang pelik-pelik seperti ‘statistical analysis’, ‘data mining’ dan ‘cloud and distributed computing’. Kalau anda tak mempunyai high skill, kebarangkalian besar anda tak akan dapat kerja hatta kerja kilang pun. Kapitalis sekarang dah mula mengguna pakai teknologi robotik dan AI sebagai gantian tenaga manusia.

Kalau robot dah boleh buat kerja manusia, maka kapitalis pun hilang insentif untuk upah manusia. Robot lagi bagus. Robot tak reti penat. Robot tak perlu makan. Robot tak tuntut hak pekerja. Yang paling penting, robot tak perlu dibayar gaji, hanya perlu kos maintenance saja. Maka kapitalis boleh memaksimakan untung. Pekerjaan pengurusan yang perlukan otak manusia pun makin jadi tak relevan dengan adanya AI.

Seram kan? Dah macam cerita Terminator. Tapi itulah realiti yang semakin dekat dgn kita.
FIR akan buat sebahagian besar populasi hilang kerja, jadi Precariat.

Fenomena Precariat ini bahaya. Sebab golongan ini tidak mempunyai apa-apa, ‘have nothing to lose’, lagi-lagi kebanyakan mereka orang muda berdarah panas. Perasaan ‘despair’ dan ‘frustration’ akan membawa kepada kekacauan masyarakat.
Fenomena populisme yang membawa kepada Brexit dan kenaikan Trump juga dikatakan ada kaitan dengan Precariat. Mereka yang ‘frust’ dengan janji-janji kapitalis global telah tunjuk mereka sedang mencabar globalisasi yang dibawa oleh neoliberalisme.

Jadi apa jalan penyelesaiannya selain revolusi menggulingkan kapitalisme yang disyorkan oleh sosialis dan Marxist?

FIR sebenarnya ada kebaikannya. Kita tak patut halang FIR. Tapi kita boleh ‘reform’ kapitalisme. Kita patut buang ideologi neoliberalisme jauh-jauh. Pendukung ekonomi neoliberal taksub kepada idea pasaran bebas. Bagi mereka, keadaan ‘precarity’ akan membawa kepada semangat untuk jadi lebih berusaha. Tapi dalam realiti, perasaan ‘security’ adalah amat penting untuk seseorang memajukan diri. ‘Precarity’ akan membawa kepada tekanan dan kemurungan dan jadi punca demotivasi.

Salah satu cara untuk mengatasi precarity adalah melalui pelaksanaan ‘universal basic income’ (UBI) atau ‘guaranteed minimum income’ (GMI). UBI berbeza dengan bantuan kebajikan yang dibayar secara bersyarat (misalnya anda kena pergi cari kerja atau anda kena ada tanggungan). UBI adalah pendapatan tetap yang dibayar secara berkala kepada semua rakyat tanpa syarat. Bunyi macam fantastik je kan? Senang kata, UBI ni duit percuma.

Ada yang risau idea UBI ni terlalu radikal. Manalah nak cari duit untuk membiayai UBI. Ada yang risau ia akan membawa kepada inflasi. Ada yang bimbang rakyat akan jadi malas untuk bekerja. UBI bukan nak buat semua orang jadi kaya. Tujuan UBI adalah sebagai ‘safety net’ yang memberi ‘a sense of security’ kepada mereka yang tak mempunyai pekerjaan, agar mereka tak rasa tertekan, tak ‘desperate’ dan mempunyai lebih banyak ‘option’ dalam hidup. Banyak kajian dah dilaksanakan oleh ahli ekonomi untuk melihat samada UBI boleh diamalkan, misalnya di di negara-negara dunia ketiga seperti Namibia dan India (https://www.youtube.com/watch?v=UWW9XY27ocI), dan hasil eksperimen menunjukkan positif. Yang terkini ialah kerajaan Finland (sejak Januari 2017) yang membuat eksperimen ke atas 2000 rakyat yang diberi 560 Euro (RM 2800) sebulan.
Tapi soalan cepu emas adalah: ‘nak cari duit dari mana’?

Antara pendukung UBI terawal seperti Thomas Paine mencadangkan agar UBI dibiayai melalui ‘inheritance tax’ (cukai warisan harta: siapa yang mewarisi harta dari mak ayah kena bayar cukai khas). Henry George pula mencadangkan ‘land tax’: tanah dijadikan sebagai harta awam, siapa yang nak guna kena bayar cukai. Elon Musk pula kata, FIR bakal menjadikan proses pengeluaran barang lebih efisien. Maka barangan akan jadi lebih murah. Dan dengan itu kekayaan masyarakat akan bertambah dan UBI tidak lagi membebankan.

Kalau ikut ‘Modern Monetary Theory’ (MMT), kerajaan sebenarnya boleh mengeluarkan duit sebanyak yang mahu tanpa mengakibatkan inflasi, cuma ramai yang tak sedar.
Kalau kita berani bereksperimen dengan ekonomi neoliberal (yang jelas membawa pelbagai keburukan), kenapa kita takut nak cuba UBI? Mungkin dah sampai masa untuk kita fikir di luar kotak ajaran ekonomi arus utama.

Bacaan lanjut:

Guy Standing, The New and Dangerous Class (2011) – boleh tonton TEDTalk beliau di https://www.youtube.com/watch?v=nnYhZCUYOxs

Martin Ford, Rise of the Robots: Technology and the Threat of a Jobless Future (2016)

#kitasemuaprecariat
#janganperasanburjuasi


Inspirasi Sebenar ‘Walk Of Shame’ Game Of Thrones

Bagi peminat Game of Thrones, pasti masak dengan detik ‘Walk of Shame’ Cersei Lannister (Lena Headey). Sebelum dibenarkan kembali ke istana, Lannister yang sebelumnya ditahan oleh kumpulan militan The Sparrows dipaksa berbogel dan diarak ke setiap jalan sambil dikecam orang ramai dengan slogan “Shame! (Malu)” berulang kali. Tetapi tidak ramai tahu, detik ini diinspirasikan oleh satu kisah benar berkenaan gundik Raja Edward IV, Jane Shore.

Jane Shore atau nama sebenarnya Elizabeth Lambert merupakan puteri kepada seorang pedagang Inggeris terkenal John Lambert. Apabila beliau menginjak usia dewasa, Shore mula menjadi kegilaan ramai lelaki termasuk rakan Edward IV, William Hastings. Tidak mahu perhatian sebegitu rupa, Lambert kemudiannya mengahwinkan beliau dengan kenalan merangkap pemilik bank William Shore.

Bagaimanapun, perkahwinan mereka tidak bertahan lama dan dibubarkan atas alasan suaminya itu tidak subur. Perkahwinan tersebut dibubarkan pada Mac 1476 oleh tiga orang bishop yang dihantar oleh Paus Sixtus IV selepas berpuas hati dengan semua fakta yang dibentangkan. Tidak lama selepas itu, Edward IV mula menjalinkan hubungan dengannya pada Disember 1476.

Dalam kalangan raja-raja Inggeris dan Britain, baginda amat menonjol kerana sikap kaki perempuannya yang melampau. Bukan sedikit wanita yang dijadikan sebagai gundik sebelum mereka diketepikan atau diberi kepada rakan-rakan baginda. Malah, permaisuri baginda Elizabeth Woodville cuba dijadikan sebagai gundiknya tetapi ditolak oleh wanita berkenaan.

Perkahwinan mereka hanya terjadi selepas Woodville mengugut akan mengambil nyawanya sendiri sekiranya Edward IV berdegil ingin menjadikannya gundik. Perkahwinan mereka memang bahagia dan dikurniakan ramai cahaya mata. Bagaimanapun, itu tidak langsung tidak mengikis perangai hidung belang baginda.

Dalam kalangan gundiknya, yang mendapat tempat di hatinya ialah Shore. Cinta yang disemai antara mereka terus bertahan sehinggalah baginda mangkat secara tiba-tiba pada 14 April 1483. Shore yang bimbang akan kehilangan statusnya mula mengadakan hubungan dengan kerabat diraja dan bangsawan seperti putera tiri Edward IV, Thomas Grey dan Hastings.

Jadi, siapa sebenarnya yang menjadi pencetus ‘Walk of Shame’ Shore? Ia dicetuskan bukan oleh Woodville tetapi pengganti Edward IV, Raja Richard III. Richard III diketahui sebagai perampas takhta lebih-lebih lagi selepas memen.ja.rakan dua anak saudaranya sendiri, Edward V dan Richard, Duke of York di Menara London. Walaupun nasib mereka tidak diketahui, mereka hanya dilihat kali terakhir di khalayak pada akhir musim panas 1483.

Woodville yang masak dengan sikap kejam adinda iparnya itu memilih berlindung di Westminster Abbey. Ini memaksa Richard III mengalihkan sasarannya kepada Shore dan menuduhnya sebagai perantara baginda dengan Hastings dalam satu plot pengkhianatan. Hastings kemudiannya ditangkap dan dikenakan hukuman pan.cu.ng.

Sebelum dipen.ja.rakan di Pen.ja.ra Ludgate, Shore diarak ke jalan-jalan sambil hanya mengenakan kirtle dan lilin pada kedua-dua tangannya. Walaupun beliau tidak diapa-apakan secara fizikal, Shore dikecam hebat oleh orang ramai setiap kali diarak, satu pengalaman yang dianggap trauma kepada sesiapa yang melaluinya.

Semasa di Ludgate, keayuan dan tingkah lakunya menarik perhatian Timbalan Peguam Negara Raja, Thomas Lynom sekaligus mendorongnya untuk mengahwini Shore. Walaupun Richard III cuba menghalang perkahwinan tersebut, hasrat baginda ditolak mentah-mentah oleh Lynom.

Selepas dibebaskan daripada pen.ja.ra, Shore berkahwin dengannya dan perkahwinan tersebut kekal sehingga beliau meninggal dunia pada 1527. Walaupun Lynom kehilangan kedudukannya selepas Richard III gugur di Bosworth pada Ogos 1485, beliau terus kekal berkhidmat sebagai birokrat termasuk sebagai ketua kerani Arthur Tudor, Prince of Wales di Istana Ludlow.

Di sebalik hakikat bahawa ‘Walk of Shame’ Game of Thrones bersifat fiksyen, ia masih lagi bukan sesuatu yang mudah untuk diharungi seperti diakui Headey. Pelakon British yang pernah membintangi filem 300 dan The Purge itu melihat hukuman sebegitu tidak patut dilalui oleh sesiapa.

RUJUKAN:

Bilyeau, Nancy. (2018). The “Walk of Shame” in Game of Thrones was inspired by the ordeal of 15th century royal mistress Jane Shore, “the Rose of London”. The Vintage News.


The Pocket Rockectman – Bermula Dengan Basikal Terpakai

Kecil-kecil cili padi, peribahasa paling relevan untuk menggambarkan aksi pelumba basikal tersohor negara, Azizulhasni Awang. Sesuai dengan gelarannya, ‘The Pocket Rocketman’ sebagai pelumba yang memang amat terkenal dengan pecutan saat akhirnya dalam setiap perlumbaan yang disertainya. Siapa sahaja yang boleh jangka seseorang seperti beliau yang berasal daripada sebuah keluarga yang susah mampu menjadi seorang juara dunia.

Azizulhasni Awang atau The Pocket Rocketman merupakan seorang pelumba basikal yang tiada tolok bandingnya dengan pelumba-pelumba basikal negara yang lain buat masa ini.

Latar Belakang The Pocket Rocketman

Azizulhasni Awang atau nama sebenarnya, Mohd Azizulhasni b. Awang dilahirkan dan kemudian dibesarkan oleh sebuah keluarga angkat di Dungun, Terengganu. Beliau yang juga mesra dipanggil dengan nama ‘Jijoe’ merupakan anak kelapan daripada kesemua sembilan adik beradik. Beliau mendapatkan pendidikan peringkat rendah di Sekolah Kebangsaan Batu 48, Dungun sebelum menyambung pelajarannya di peringkat menengah di Sekolah Menengah Kebangsaan Sultan Omar yang juga berada di Dungun sehingga beliau berumur 15 tahun.

Azizulhasni Awang merupakan seorang yang bukan sahaja aktif bersukan malahan beliau juga merupakan seorang yang tidak kalah hebatnya dalam bidang akademik. Dalam Peperiksaan Menengah Rendah (PMR), beliau berjaya mendapat keputusan yang amat baik iaitu 7A dan 1B. Dengan keputusan tersebut, bapa beliau menghadiahkan beliau sebuah basikal terpakai disebabkan minat beliau yang mendalam terhadap dunia lumba basikal.

Azizulhasni Awang mula menjadi serius dan bergerak aktif dalam dunia lumba basikal selepas beliau melihat abangnya berlumba basikal. Semenjak dari itu, beliau mula menyertai dan berlatih bersama Dungun Cycling Team sebelum beliau menyertai Sekolah Sukan Bukit Jalil di ibu negara.

Pada awalnya, beliau bercita-cita untuk menjadi seorang doktor, ditambah lagi dengan keputusannya yang cemerlang dalam PMR. Akan tetapi, disebabkan minatnya yang mendalam terhadap dunia lumba berbasikal, beliau memilih untuk menyertai Sekolah Sukan Bukit Jalil dan boleh kita katakan yang beliau telah melakukan satu keputusan yang bijak.

Perjalanan Dalam Menjadi Pelumba Profesional

Perjalanan The Pocket Rocketman dalam menjadi pelumba basikal profesional bukanlah mudah. Semasa beliau masih bersama dengan Dungun Cycling Team, beliau berjaya untuk menyertai Kejohanan Berbasikal Kebangsaan. Namun begitu, beliau pergi ke kejohanan tersebut dengan hanya berbekalkan wang belanja RM100 yang diberi oleh ibu beliau. Di sana, beliau dan jurulatihnya terpaksa menumpang di rumah seorang kenalan kerana beliau mempunyai wang yang jumlahnya tidak mencukupi untuk menyewa sebuah bilik hotel.

Bukan itu sahaja, beliau juga terpaksa meminjam basikal daripada seorang individu yang baik hati untuk menyertai kejohanan tersebut kerana beliau tidak mempunyai sebuah basikal pada ketika itu. Akan tetapi, kecekalan beliau dan jurulatihnya, Rozimi di sana membuahkan hasil apabila Azizulhasni Awang berjaya merangkul pingat emas dalam perlumbaan basikal bawah 15 tahun.

Selain daripada itu, Azizulhasni Awang juga pernah menyertai sebuah kejohanan lumba basikal peringkat antarabangsa yang dinamakan Selangor International Mountain Bike Event. Beliau yang hanya berbekalkan RM50 pemberian ibunya terpaksa berjimat cermat kerana beliau terpaksa menginap selama 5 hari di sana. Lagi sekali tuah berada di pihaknya apabila beliau berjaya memenangi perlumbaan dan membawa pulang wang tunai berjumlah RM500.

Kejayaan The Pocket Rocketman

Azizulhasni Awang mula mendapat nama di peringkat antarabangsa apabila beliau memenangi pingat perak dalam acara pecut trek berbasikal pada Kejohanan Dunia 2009 di Switzerland. Pada tahun berikutnya, beliau sekali lagi memenangi pingat perak tetapi dalam acara keirin trek berbasikal pada Kejohanan Dunia 2010 di Denmark. Kejayaan-kejayaan ini menjadikan beliau sebagai sinar harapan kepada rakyat Malaysia untuk sukan lumba berbasikal ini.

Malang sekali, pada tahun berikutnya, The Pocket Rocketman telah terlibat dalam sebuah kemalangan semasa perlumbaan peringkat akhir acara keirin pada Piala Dunia Berbasikal di Manchester tersebut. Sebelum berlakunya kemalangan itu, Azizul cuba untuk memotong tiga  orang pesaing dari Poland, Kamil Kuczynski, dari New Zealand, Edward Dawkins serta dari Sepanyol, Juan Peralta yang pada ketika itu berada di hadapannya sebelum basikalnya tergelincir seterusnya membuatkan beliau terjatuh dan terseret beberapa meter di atas permukaan trek.

Akibat daripada kemalangan itu, The Pocket Rocketman telah mengalami kecederaan yang agak serius apabila terdapat serpihan kayu dengan panjang 20cm tertusuk dari belakang betisnya menembusi ketingnya. Beliau kemudian dibawa terus ke hospital sebelum menjalani pembedahan bagi mengeluarkan serpihan kayu yang tertusuk pada kaki kirinya.

3 tahun kemudian, Azizulhasni Awang atau The Pocket Rocketman telah memenangi pingat gangsa dalam acara keirin trek berbasikal pada Sukan Komanwel 2014 di Glasgow, Scotland. Kemenangan pingat gangsa beliau disambutnya dengan menayang sarung tangannya yang tertulis “Save Gaza”. Beliau melakukan aksi sedemikian atas tanda simpati terhadap m4ngs4 k0rb4n pemb*nVh4n di Gaza pada bulan Ramadhan tahun yang sama. Beliau kemudiannya meminta maaf atas permintaan pihak penganjur kejohanan tersebut.

The Pocket Rocketman tidak henti-henti mencipta kejayaan di peringkat antarabangsa selepas daripada itu. Beliau telah memenangi pingat gangsa dalam acara keirin pada Kejohanan Dunia 2015 dan 2016. Beliau juga telah merangkul pingat gangsa pada kejohanan temasya sukan tertinggi dunia, iaitu pada temasya Sukan Olimpik di Rio, Brazil. Namun begitu, sudah tentu kejayaannya yang paling manis ialah dengan memenangi pingat emas pada Kejohanan Dunia 2017 seterusnya menjadikan beliau pelumba basikal terbaik dunia.

Ulasan Penulis

Azizulhasni Awang ataupun The Rocket Pocketman sememangnya amat layak untuk dijadikan sebagai suri teladan kepada bukan sahaja atlet-atlet negara malahan pada orang kebanyakan. Beliau membuktikan yang bahawa keperitan hidup bukanlah suatu penghalang untuk seseorang insan itu berjaya. Kehebatan dan kecekalan beliau wajar dicontohi oleh setiap orang dalam setiap lapisan masyarakat di negara kita dalam usaha kita untuk sama-sama membangunkan negara.

Harapan saya, semoga kita dapat lihat lebih ramai ‘The Pocket Rocketman’ negara pada masa hadapan. Dengan wujudnya fasiliti-fasiliti latihan sukan bertaraf dunia di negara kita ini, saya yakin yang kita mampu melahirkan lebih banyak bintang dalam apa jua bidang sukan pada masa-masa yang akan dating. Insyallah.

RUJUKAN:


Membangkang Falasi “Ketuanan Melayu” Yang Diangkat Syed Saddiq

Syed Saddiq ada mengarang sebuah rencana panjang mempertahankan dirinya daripada cemuhan demi cemuhan yang dilontarkan ke atas dirinya. Malangnya selepas meneliti rencana itu, aku dapati ia lebih banyak falasi daripada sebarang hujah mempertahankan dirinya. Kenapa aku rasakan ia sebuah falasi? Hayati luahan hati aku yang aku karang menegur Syed Saddiq.

Ketuanan Melayu ni satu ideologi yang wujud pada Zaman Malayan Union dahulu. Itu ialah idelogi yang dilaungkan oleh orang Melayu untuk melawan satu bentuk penjajahan yang lebih dasyat oleh British dalam meragut hak mereka, Ketuanan Melayu dilaungkan pada waktu itu adalah untuk mempertahankan hak mereka sebagai tuan di Tanah Melayu. Hak orang Melayu sebagai pribumi dalam pada MU cuba meragut semua hak-hak tersebut.

Atas nama ideologi sebagai seorang pribumi dan tuan yang memiliki tanah Melayu ketika itu, British terpaksa mengekalkan status quo orang Melayu sebagai pribumi dalam perlembagaan. Atas sebab itu pertukaran kerakyatan antara orang Cina dan India ialah mereka harus menghormati “ketuanan” orang Melayu sebagai pribumi.

Ketuanan Melayu adalah sebuah ideologi. Biarpun ada 1 juta Melayu menghisap dadah, biarpun ada 1 juta Melayu merempit dan buang bayi, ia bukan indikator untuk mengatakan bahawa ia sudah mati selagi ada Melayu lain memeluk ideologi nasionalism dan konservatif ini.

Ia seolah-olah kau mengaitkan umat Islam dengan segala keburukan yang berlaku seperti kebuluran, pengeboman berani mati, atau saling bersengketa antara umat lalu kau dabikkan bahawa “Islam Sudah Berakhir.” Islam tidak berakhir selagi ideologi ajarannya masih lagi dipeluk oleh sebahagian muslim yang lain yang tidak seperti yang dilabelkan ke atasnya.

Ya, kalau retorik ketuanan itu dilaungkan oleh UMNO dulu yang bermula dari zaman PM ke-4 dulu, tetapi walau seretorik mana, idelogi tetap wujud. Bila bertukar pemimpin, bukan bermaksud ia sudah tamat sebab hak sebagai tuan dan pribumi di Tanah Melayu ini tetap perlu dijaga oleh kebanyakan pemimpin. Bukannya kebanyakan pemimpin menjual naratif Melayu Lemah, dengan disogok dengan pelbagai falasi kejahatan, kebangsatan, kebebalan Melayu lalu ditanyakan…

“Apakah kita masih menjadi Tuan?”

Walau sebangsat mana pribumi Melayu di Tanah Melayu ini, ia tidak pernah menafi sejarah. Kalau atas alasan kebangsatan itu digunapakai, minoriti red indian di USA, minoriti native american di benua Amerika tetap juga lebih bangsat keadaannya, ia tidak pernah menafikan mereka tuan sebenar benua Amerika, membina beratusan tamadun sebelum golongan kulit putih sampai.

Kalau ikutkan logik akal si Saddiq ni, orang Melayu ketika Malayan Union pun tidak layak mempertahankan ketuanan mereka sebab ketika itu mereka dalam keadaan terbangsat sebuah bangsa pernah capai iaitu menjadi BANGSA DIJAJAH.

Lagipun kelompok Melayu yang diletakan dengan pelbagai masalah itu bukanlah yang disasarkan dalam idelogi “ketuanan Melayu” ini. Mereka itu tidak layak pun untuk merebut Ketuanan Melayu yang dilaungkan. Syed Saddiq nak tahu siapa yang paling layak dalam kita bercakap mengenai Ketuanan Melayu?

1) Para anak Melayu kita yang masuk ke institut pengajian awam dan sekolah di bawah MARA atau pun MRSM. Malangnya si penghisap dadah,nak masuk kolej atau universiti di bawah MARA atau MRSM pun belum tentu mereka lepas.

2) Mereka yang didabik oleh Syed Saddiq dalam hujah barunya nak dapat masuk universiti macam UiTM atau universiti awam yang lain pun belum tentu mereka lepas. Ini nak masuk saja, bukan ambil jurusan profesional.

3) Mereka yang didabik itu kalau mahu berniaga dan meminjam daripada dana-dana yang disediakan untuk orang Melayu dan Bumiputera yang lain.

4.) Apakah mereka itu yang mampu membeli rumah yang diberi potongan harga sebagai seorang Bumiputera?

5.) Apakah mereka itu orang yang mengangkat dan mempertahankan sejarah dan kebudayaan Melayu?

6.) Apakah mereka itu juga orang yang bersungguh-sungguh mempertahankan kedaulatan raja-raja Melayu?

Bila orang Melayu dalam keadaan bangsat seperti yang dilaung Saddiq ni, tugas kau bukan menafikan pemilikan mereka sebagai pribumi pada negara ini, tetapi berusaha untuk mencapai tahap ketuanan itu. Kalau pemimpin terdahulu dakwa kau sebagai retorik dalam melaungkan kata-kata ini, tugas kau bukan mengatakan ia sudah berakhir, tetapi tugas kau adalah untuk membuktikan bahawa kau bukan retorik seperti pemimpin terdahulu UMNO terdahulu.

Syed Saddiq, sukanya aku ingatkan kau berada di bawah sebuah parti yang mengangkat perjuangan Malay Nationalism dan Konservatif Melayu. Seharusnya perjuangan kau sebagai ketua pemuda parti kau harus bersandarkan ideologi kanan ini, bukan lari jauh sampai ke kiri. Bukannya bersuara bagi pihak kiri yang sudah lama mengidam untuk menggugurkan azimat yang dipeluk oleh nenek moyang orang Melayu in.

Akhir sekali, hayatilah kata-kata daripada Prof Dr Teo Kok Seong yang menegur politikus di luar sana yang salah mengerti maksud ketuanan Melayu itu sendiri. Malulah diri kita yang merupakan seorang Melayu, tetapi memperlekehkan ideologi ini, sedangkan dalam masa yang sama, seorang yang tidak ada titik darah Melayu dalam badannya, bangkit menegur dan mempertahankan ideologi ini.. Ingat, Ketuanan Melayu bukan bermaksud konsep hamba dan tuan, sebaliknya ia adalah idelogi yang mengangkat orang Melayu sebagai pribumi di Alam Melayu ini.


Council Negri Sarawak since 1867

COUNCIL Negri atau Majlis Umum adalah sistem pentadbiran yang dipelopori oleh Rajah Charles Brooke sewaktu beliau merupakan Tuan Muda untuk Sarawak Kingdom.  Ianya ditubuhkan pada tanggal 8hb September 1867 yang mana lokasi mesyuarat pertama diadakan di sebuah perkampungan nelayan nun di Bintulu, Sarawak.  Pada masa itu ianya diadakan di sebuah rumah kayu seperti apa yang ditunjukkan di dalam teaser artikel ini.

Menguak pintu sejarah sewaktu persidangan council negri yang pertama ini sebenar adalah atas arahan Rajah pertama Sarawak iaitu Sir James Brooke.  Agenda mesyuarat pertama mencakupi segala hal mengenai masyarakat Sarawak yang pelbagai iaitu letak duduknya undang-undang dan adat tradisi yang digunapakai di Sarawak pada masa itu.

Dan menurut catatan sejarah menyatakan bahawa mereka yang menghadiri mesyuarat Council Negri Sarawak di Bintulu pada masa itu terdiri daripada lima orang penjawat awam Sarawak Kingdom berbangsa Eropah dan 15 orang pemimpin tempatan iaitu yang dipilih oleh Brooke di kalangan Melayu Datu-datu Sarawak.  Senarainya adalah seperti berikut:

Kemudian untuk mesyuarat kali kedua pula berlangsung di Sibu atau untuk lebih spesifik di Kubu Brooke, Sibu yang baru sahaja siap dibina.  Ianya berlangsung pada tanggal 15 Jun 1868 dan dek kerana ianya merupakan mesyuarat pertama berlangsung di sebuah kubu yang baru maka acara gilang gemilang turut memenuhi suasananya.  Diceritakan pada masa itu banyak acara keramaian masyarakat setempat turut berlangsung.  Hanya pada mesyuarat ketiga barulah Council Negri diadakan di pusat pemerintahan Sarawak Kingdom iaitu di Astana Negeri, Kuching.  Mesyuarat ketiga ini diadakan sekitar Oktober 1870 dan selepas itu ianya bersidang selang tiga tahun sekali.

Pada tanggal 22 Julai 1918, mesyuarat Council Negri telah berpindah lokasi dengan mengadakannya di Bangunan Court House.  Menurut cerita, dikatakan perpindahan itu bagi memberi ruang agar Astana Negeri untuk lebih bersifat privasi iaitu sebagai tempat tinggal kepada Rajah Sarawak.  Manakala bangunan Court House turut dipilih kerana ianya lebih besar bagi menampung pertambahan pemimpin yang bersidang pada masa itu.

Pada tahun 1941, Rajah ketiga iaitu Sir Charles Vyner Brooke telah memperkenalkan penambahbaikan kepada konstitusi Sarawak bagi menggantikan sistem pemerintahan berbentuk autokratik kepada demokrasi.  Hasil daripada penambahbaikan inilah terbitnya Constitution Order pada tanggal 24hb September 1941 yang dikenali sebagai “Nine Cardinal Principles”.

“Nine Cardinal Principles” adalah seperti berikut: (Bahasa Inggeris)

Dan dibawah Constitution Order, 1941 juga menyaksikan Council Negri dianggotai oleh 25 ahli yang mana 14 orang adalah ahli tetap manakalah 11 lagi adalah tidak tetap.  Mesyuarat pertama dibawah pembaharuan ini berlangsung pada tanggal 17hb November 1941.  Ianya merupakan mesyuarat terakhir memandangkan selang beberapa minggu kemudian Sarawak sudah dikancah Perang Dunia Kedua yang mana akhirnya jatuh ditangan tentera Jepun yang kemudian melaksanakan sistem pemerintahan tentera yang dikenali dengan nama “Kita Boruneo”.

Setelah Jepun menyerah kalah di Sarawak pada akhir tahun 1945, Council Negri bersidang buat pertama kalinya selepas perang iaitu pada tanggal 16 Mei 1946. Hanya pada ketika inilah Sir Charles Vyner Brooke mencadangkan untuk Sarawak dijadikan jajahan koloni British.  Ianya mendapat respons berbelah bagi di kalangan ahli Council Negri sehingga dikatakan perdebatannya cukup hebat pada masa itu. Sudah menjadi suratan takdir walaupun ianya dibantah sehingga ke jalanan dengan suara rakyat Sarawak kuat berkumandang memohon kemerdekaan diberikan seperti yang dijanjikan di dalam “Nine Cardinal Principles” namun Sarawak akhirnya rasmi menjadi jajahan Koloni British yang digelar Kerajaan Mahkota Koloni Sarawak British pada tahun itu 1946.

Walaupun sudah menjadi tanah jajahan British pada masa itu namun Council Negri tetap diteruskan dangan Gabenor British sebagai kuasa utamanya.  Pada tahun 1956, Council Negri sekali lagi ditambahbaik bagi mempersiapkannya ke arah berkerajaan sendiri yang mana pada masa itu ahlinya mencakupi 14 (ex-officio), 24 ahli dipilih, 4 ahli dilantik dan 3 ahli tetap. Ahli ex-officio adalah Ketua Setiausaha, Peguam Negara, Ketua Setiausaha, Pegawai Residen dari lima bahagian, enam penjawat awam yang dipilih oleh Tuan Gabenor.  Ahli tetap merupakan ahli Council Negri yang telah dipilih oleh Rajah Sarawak sebelum Sarawak diserahkan menjadi jajahan Koloni British.

Pada 28hb Disember 1973 pula, Council Negri mengadakan mesyuaratnya buat pertama kalinya di Dewan Pembangunan Tun Abdul Razak iaitu pada persidangan siri ke-106.  Sehinggalah pada tahun 1976, akhirnya persidangan Council Negri mula mempunyai bangunan sendiri yang dinamakan Dewan Undangan Negeri Sarawak berhadapan dengan bangunan Wisma Bapa Malaysia, Petra Jaya.  Dan sekarang sudahpun mempunyai bangunan baru yang menjadi lambang sistem demokrasi di Sarawak iaitu DUN baru yang terletak berhampiran dengan Sungai Sarawak, bersebelahan dengan Astana dan Fort Margherita.

Sejajar dengan waktu iaitu semenjak menjadi pembentuk Persekutuan Malaysia pada tanggal 16 September 1963, ahli-ahli Council Negri turut terpilih melalui pilihanraya iaitu para ahli dewan undangan negeri (ADUN) sehingga sekarang. Council Negri Sarawak telah menempuh tiga era pemerintahan Sarawak iaitu dari 100 tahun dinasti pemerintahan Brooke kemudian koloni mahkota Sarawak British dan seterusnya Sarawak, Malaysia.  Ianya juga mencipta rekod sejarahnya tersendiri apabila ia merupakan dewan perundangan paling tertua di Malaysia.

-HB-

#KamekSayangSarawakBah!

Rujukan:


Kelahiran Seljuk – Sebuah Empayar Bangsa Turki Oghuz Beragama Islam

Seljuk ialah sebuah Empayar yang asalnya hanyalah suatu puak iaitu puak Kinik daripada keluarga Turk Oghuz dalam konfederasi Oghuz-Yagbu Khaganate. Pada kurun ke-10M, kerajaan-kerajaan Islam menguasai laluan sutera di Asia Tengah iaitu Kerajaan Samaniyyan, Ghaznawiyyan dan Kara-Khanid (Al-Afrasiyab) menjadikan empayar mereka kaya-raya.

Di Utara kerajaan Ghaznawiyyan dan Samaniyyan, iaitu di bahagian utara Laut Aral, Kerajaan Oghuz-Yagbu ini dibentuk oleh bangsa Turki Oghuz. Bangsa inilah yang kelak akan menjadi bangsa yang dominan di Asia Barat dan menubuhkan Kerajaan Khalifah Uthmaniah di Anatolia (Negara Turki moden).

Seljuk Bey merupakan seorang tentera dalam kerajaan Oghuz-Yagbu. Bapanya, Duqaq merupakan pegawai tentera yang sangat disegani dalam kerajaan tersebut. Bangsa Turki Oghuz ketika itu hidup secara nomad untuk menghindari cuaca sejuk melampau pada musim sejuk. Mereka mendiami kawasan Yengikent di pinggir Sungai Syr Darya, yang mengalir dari Laut Aral ke Lembah Ferghana.

Pada suatu ketika, terjadilah perselisihan faham antara Seljuk Bey dengan Khan Oghuz-Yagbu sehinggakan Seljuk Bey membawa semua puak Kinik berhijrah ke Cent yang terletak di Kawasan Maveraunnehir. Maveraunnehir terletak ke Selatan Yengikent, tetapi menjadi sempadan dengan Kerajaan Islam Samaniyyan. Oleh sebab tertarik dengan ajaran islam, Seljuk dan semua ahli puak Kinik memeluk ajaran islam sekitar Tahun 960 M.

Di Cent inilah Kerajaan Seljuk bermula. Seljuk
Bey seorang pemimpin yang bijaksana. Beliau menjemput ramai orang islam untuk
menetap di Cent. Pejuang-pejuang bangsa Turki yang telah memeluk islam daripada
Bukhara dan Khwarezmi bernaung di bawah wilayah Seljuk ini. Pada awalnya, Kerajaan
Seljuk perlu membayar cukai kepada Kerajaan Oghuz-Yagbu dua kali setahun.
Namun, setelah kerajaan Seljuk berkembang dengan ramainya Pejuang Turkmen
Islam, Seljuk mengisytiharkan jihad terhadap negara Oghuz-Yagbu dengan alasan
mereka adalah negara kafir. Setelah Seljuk Bey menolak untuk membayar cukai,
beliau mewujudkan negara Seljuk yang merdeka di Cent.

Seljuk Bey menghantar anaknya, Arslan dan
tenteranya (Alps) ke Kerajaan Samaniyyan yang memerlukan bantuan ketenteraan.
Langkah ini juga dapat meningkatkan pengiktirafan negara sekeliling akan
kewujudan Kerajaan Seljuk yang merdeka di Maveraunnehir. Walaupun Seljuk
membantu Samaniyyan, namun pergolakan politik dalaman dan serangan berterusan
daripada Kerajaan Ghaznawiyyan dan Kara-Khanid menyebabkan Kerajaan Samaniyyan
mengalami kemunduran di kawasan tersebut. Percaturan politik Seljuk bermula
selepas kemunduran Kerajaan Samaniyyan.

Pada Tahun 1009, Seljuk Bey mangkat dalam usianya menjangkau 100 tahun meninggalkan empat orang anak sebagai legasi pemerintahannya. Mereka ialah Mikail, Arslan (Israfil), Yusuf dan Musa. Anaknya yang kedua iaitu Arslan mengambil tampuk pemerintahan disebabkan abangnya telah terkorban sebelum kemangkatan bapa mereka.

Beliau bergelar Arslan Yagbu. Kerajaan Samaniyyan mengalami kemunduran menyebabkan wilayah Maveraunnehir jatuh ke tangan Kara-Khanid. Ilig Nasr Han merupakan Gabenor Kara-Khanid di Maveraunnehir. Beliau tidak menggemari Kerajaan Seljuk di sana.

Oleh yang demikian, Tughril Bey dan Cagri Bey
yang berusia belasan tahun pergi ke Kawasan Sungai Talas untuk bertemu dengan
Bugra Khan membincangkan berkenaan sikap gabenor Kara-Khanid terhadap Seljuk.
Namun begitu, Bugra Khan juga mengambil sikap ingin bermusuhan dan menangkap
Tughril Bey. Cagri Bey dikepung oleh tentera Bugra Khan, namun beliau berjaya
menumpaskan tentera Bugra Khan dan menawan komandernya. Bugra Khan terpaksa
melepaskan Tughril Bey sebagai pertukaran dengan komandernya.

Selepas kepulangan mereka dari Talas, Arslan
Yagbu membuat pakatan dengan Ali Tigin, pewaris kerajaan Kara-Khanid di
Maveraunnehir. Ali Tigin memegang kuasa sebagai penguasa Maveraunnehir tetapi
beliau tidak mempunyai tentera. Ali Tigin perlu berpakat dengan Seljuk untuk
mengekalkan kuasanya. Walaubagaimanapun, penguasa Kara-Khanid yang dilantik
iaitu Yusuf Kadir Khan bertindak untuk menghapuskan adiknya, Ali Tigin daripada
Maveraunnehir.

Raja Ghaznawiyyan, Mahmud juga manhu menghapuskan Ali Tigin kerana mahu menguasai wilayah tersebut. Tughril Bey dan Cagri Bey risau dengan perkembangan politik yang tidak sihat itu. Mereka mencari kawasan baharu sebagai kawasan kediaman mereka. Tughril Bey membawa kanak-kanak dan wanita ke tempat yang selamat untuk menghindari serangan dan jarahan pihak musuh.

Cagri Bey pula membawa 3,000 orang Alps melepasi Khorasan dan memasuki Anatolia daripada kawasan Azerbaijan pada Tahun 1018. Cagri Bey dan tenteranya sampai ke Tasik Van dan menewaskan tentera Armenia di sana. Setelah beberapa ketika, Cagri Bey pulang ke Maveraunnehir dan melaporkan bahawa Anatolia merupakan wilayah yang sesuai untuk dijadikan tanah air mereka.

Yusuf Kadir Khan berpakat dengan Mahmud dari Ghazwaniyyan untuk menghapuskan pengaruh Seljuk di Maveraunnehir. Pada Tahun 1025, Ghaznawi membuat helah dengan membawa Arslan Yagbu ke Samarkand. Beliau ditangkap di sana dan dihantar ke penjara Ghaznawi di Kubu Istana Kalinjar, India (Uttar Pradesh). Berlakulah pertukaran pemerintahan dalam kawasan kem Seljuk. Walaupun Tughril Bey dabn Cagri Bey yang berkuasa, mereka tetap melantik bapa saudara mereka iaitu Musa sebagai Yagbu yang baharu mengikut tradisi Turki Oghuz.

Setelah itu, Ali Tigin menghantar utusan untuk menjalinkan hubungan dengan Kerajaan Seljuk, namun permintaannya ditolak mentah-mentah oleh Tughril Bey dan Cagri Bey. Ali Tigin yang berang dengan penolakan tersebut bertindak menyerang kem Seljuk dan Seljuk mengalami kekalahan teruk sehingga memaksa mereka berundur ke Wilayah Khwarezmiah yang ditadbir oleh Ghaznawiyyan.

Harun yang memerintah Khwarezmiah pada ketika itu mahu memerdekakan wilayahnya daripada Ghaznawiyyan. Beliau membuat perikatan ketenteraan dengan Ali Tigin dan Seljuk untuk mengalahkan Ghaznawiyyan. Namun, Ghaznawiyyan terlalu kuat sehinggakan Seljuk dijarah oleh Ghaznawiyyan menyebabkan 8 hingga 10 ribu warga Seljuk meninggal dunia.

Pada Tahun 1035, Ali Tigin dan Harun terkorban menyebabkan Seljuk bersendirian di Maveraunnehir, dalam menghadapi gelombang jarahan tentera Ghaznawiyyan. Seljuk perlu berhijrah keluar dari Wilayah Maveraunnehir tersebut.

Pada Tahun 1034, sultan Ghaznawiyyan iaitu
Sultan Mahmud mangkat meninggalkan kerajaan ke tangan Sultan Mas’ud. Sultan Mas’ud
mengarahkan Turkmen bekerjasama dengan Komandernya, Hacib Humar Tash. Namun,
Hacib Humar Tash bertindak kejam dengan membunuh komander-komander Turkmen.
Tindakannya menyebabkan Turkmen dari Turkistan memberontak dan datang ke
Maveraunnehir untuk membalas perbuatan Hacib Humar Tash. Hacib Humar Tash akhirnya
dibunuh oleh pemberontak. Keadaan di Kem Ghaznawiyyan, Maveraunnehir seperti
padang jarak padang terkukur.

Setelah itu, Turkmen yang sudah tiada komander
mengikuti Tughril Bey dan Cagri Bey. Tugril Bey dan Cagri Bey bersama Musa
Yagbu disertai lebih kurang 10,000 pejuang Turkmen bergerak dari Maveraunnehir
ke Wilayah Khorasan yang ditadbir oleh Ghaznawiyyan. Seljuk menghantar surat
kepada Sultan Mas’ud mengatakan mereka mahu bernaung di bawah Kerajaan
Ghaznawiyyan dan menjadi penjaga sempadan Wilayah Ghaznawiyyan. Seljuk akan
membayar cukai dan mengaku sumpah setia di dalam mahkamah.

Namun begitu, Sultan Mas’ud menolak permintaan Seljuk ini. Oleh yang demikian, Tughril Bey dan Cagri Bey mengarahkan tentera mereka keluar dari Khorasan, menuju ke Kota Nisa yang terletak di Utara Khorasan. Dalam masa yang sama, Sultan Mas’ud menghantar ekspedisi ketenteraan termasuklah batalion tentera bergajah ke Nisa untuk menghapuskan Seljuk yang semakin kuat.

Dalam pertempuran di Nisa, Seljuk yang sedikit bilangannya berbanding Tentera Ghaznawiyyan berjaya memenangi perang tersebut dan menjadi titik permulaan perluasan kuasa kerajaan tersebut. Ghaznawiyyan terpaksa menyerahkan Nisa dan kawasan sekitarnya sebagai tanah air kepada Seljuk sebagai ganjaran bagi gencatan senjata.

Namun begitu, pada Tahun 1038, Sultan Mas’ud menghantar tenteranya ke India untuk memperluaskan wilayahnya ke sana. Peluang yang ada digunakan oleh Seljuk untuk memperluaskan kuasanya di Khorasan. Mereka mengumpulkan pejuang-pejuang Turkmen dan menyerang Kota Ferave, Cuzcan dan Serahs. Sultan mengarahkan tenteranya mengepung dan menghalau keluar semua tentera Seljuk dari Khorasan, namun Seljuk memenangi perang tersebut dan wilayahnya bertambah luas ke Khorasan.

Menyedari kekalahan yang teruk kepada Seljuk, Sultan Mas’ud menghentikan ekspedisi ke India, malahan menghantar keseluruhan tenteranya ke Khorasan pada Tahun 1039. Mengikut riwayat, 100,000 tentera Ghaznawiyyan bergerak ke Khorasan, dengan 300 tentera bergajah. Tentera Seljuk yang sedikit bilangannya memusnahkan semua telaga dalam perjalanan ke Khorasan dari Utara India menyebabkan Tentera Ghaznawiyyan kehausan tanpa air.

Akhirnya, pada Bulan Mei 1040, kedua-dua tentera bertemu di hadapan istana Dandanaqan. Dalam pertempuran Dandanaqan ini, Tentera Seljuk ternyata sangat ampuh dan dapat menewaskan Ghaznawiyyan walaupun bilangan tentera Seljuk sangat sedikit berbanding Ghaznawiyyan.

Pada hari ketiga pertempuran, Sultan Mas’ud mangkat dibunuh oleh orangnya sendiri dan mengakhiri perang tersebut. Maka, setelah pergelutan panjang, Seljuk membentuk Kerajaan yang bebas dan merdeka, serta mewarisi wilayah Ghaznawiyyan di Asia Tengah. Tughril Bey diisytiharkan sebagai Sultan pertamanya dengan nama negaranya, Negara Seljuk Agung diasaskan.

Rujukan:

Hamit Pehlivanli(Kirikkale University), Origin of Seljuks and Appearance in History’s Stage, http://www.selcuklumirasi.com/selcuklular,
dilayari pada 14 Oktober 2019.

The Parthian Fortresses of
Nisa, Turkmenistan (2005), Government of Turkmenistan,
https://whc.unesco.org/uploads/nominations/1242.pdf,
dilayari pada 16 Oktober 2019

Conrad Justin Harter (2016), Narrative
and Iranian Identity in the New Persian Renaissance and the Later
Perso-Islamicate World, Irvine; University of California.

Ibn Al-Athir (1218), The Annals
of The Saljuq Turks , Selections from Al-Kamil Fi’l-Tarikh of ‘Izz Al-Din Ibn
Al-Athir (translated and annotated by D.S. Richards in 2002), London;
Taylor & Francis Group.


Kenapa Kota Busan Dipilih Dalam Filem ‘Train To Busan’?

“Train To Busan” adalah antara filem zombie buatan Korea Selatan yang tidak kurang hebatnya dan pernah meletup pada tahun 2016. Dengan latar belakangnya hanya keretapi saja bersama beribu-ribu zombie mengejar sesiapa saja, memang menaikkan bulu roma!

Tapi, trivia ini bukan mengulas tentang filem zombie macam ni. Yang saya tekankan ialah kenapa filem ini memilih kota Busan? Kan bagus pilih kota Seoul, boleh mereka promosikan ibu negara mereka sendiri, kan? Apa menariknya kota Busan sampai filem sanggup dibikin di sana?

Sebenarnya, para pembikin filem lebih memilih kota Busan yang terletak di selatan Korea Selatan kerana kota itu adalah ‘kota filem’, macam ‘Hollywood’ Asia gitu. Menurut mendiang Hong Young-chul iaitu pengkaji sejarah filem Korea, kota Busan ternyata tempat kelahiran industri perfileman Korea.

Pada tahun 1895, panggung wayang bernama Haengjwa telah dibina di kota Busan, menjadikan kota ini adalah kota pertama memiliki panggung wayang di Semenanjung Korea. Semasa pendudukan Jepun, terdapat 23 buah panggung wayang, mejadikan kota Busan sebagai pengasas budaya perfileman sehingga tahun 1945.

Kota Busan banyak melahirkan syarikat dan tokoh penting dalam industri perfileman, antaranya syarikat produksi pertama bernama Chosun Kinema Co. dan pengarah wanita Korea pertama bernama Park Nam-ok yang membikin filem “The Widow” pada tahun 1955.

Kemudian, studio bernama Busan Cinema Studios dibina untuk para pengarah filem dan drama membuat penggambaran pada tahun 2002, dan sebanyak 180 buah filem diterbitkan dari studio tersebut, termasuklah lima filem meletup dengan jualan lebih 10 juta tiket, antaranya filem TaeGukGi: Brotherhood of War” (2004), “Tidal Wave” (2009), “Ode to My Father” (2014), “Train to Busan” (2016), dan “A Taxi Driver” (2017).

Malah pengarah Ryan Coogler sendiri pernah datang ke kota Busan pada tahun 2016 semata-mata membikin babak-babak latarbelakang Korea dalam filem Marvel bertajuk “Black Panther” (2018). Dia siap puji lagi kota Busan begitu cantik dengan gabungan binaan moden dan tradisional! Fuh, bukan biasa-biasa pengarah Marvel ni puji!

Sejak tahun 1996, kota Busan mengadakan perayaan secara tahunan iaitu Busan International Film Festival (BIFF) setiap bulan Oktober untuk menarik para peminat filem dan drama Korea seluruh dunia datang ke Busan Cinema Center. Tahun ini adalah tahun perayaan BIFF yang ke-28. Jadi, sempat lagi peminat filem Korea seperti korang terbang ke sana dan ‘beraya’ di Busan!

Banyak lagi kisah-kisah menarik selain industri perfileman Korea yang power ini! Mari dapatkan KITAB TAMADUN KOREA yaqng isi kandungan buku ini mengandungi sejarah Korea yang menarik. Boleh beli di Shopee kami sempena kami buat jualan PASCA PBAKL:


Benarkah Tiada Melayu Di Sarawak?

Kadang diri kau lupa;
Biar berdegar bunyi saban tahun;
Mencari Melayu Champa yang hilang;
Melayu Sumatera kau ulang bilang,
Patani yang lebur juga kau ungkit;
Melayu Madagascar juga kau sabit;
Katanya harus dibela dan dijuang.
Supaya di luar takkan Melayu hilang.

Mungkin ada benarnya mitos pelupa,
Di persisir Darul Hana di sebalik cendana – ramai saudaraku di Tanah Melayu lupa,
Di situ masih wujudnya Melayu,
Membadai zaman, menongkah Dinasti,
Sering dilupa diselak ke sisi.

Ada aku dipandang hadap;
Tiada aku dipandang belakang;
Lupa aku diabai lambai.

Gambar: Berita berkenaan penubuhan Persaudaraan Sahabat Pena Malaya (PASPAM) – Cawangan Sarawak telah diterbitkan oleh Sarawak Gazette, bertarikh 1 Februari 1936. PASPAM telah ditubuhkan pada 7 April 1934 oleh akhbar Saudara yang menyatukan wadah intelektual Melayu di seantero Tanah Melayu, Singapura, Sabah dan Sarawak. Penggerak awal persatuan ini ialah golongan pro-Kaum Muda seperti Syed Alwi al-Hadi, S .M. Zainal Abidin, Sheikh Abdullah al-Maghribi, dan Hamidun bin Mohd Hashim.

Aneh dan sedih bahawa setelah lebih 80 tahun ramai anak Melayu di Tanah Melayu yang bertanya sama ada wujudkah Melayu di Sarawak?

-SN-

#KamekSayangSarawakBah


Saintis Guna YouTube Untuk Kaji Reaksi Gajah Bila ‘Patah Hati’

Gajah adalah mamalia daratan terbesar pada hari ini. Namun, ia sering digambar sebagai haiwan yang takutkan tikus. Gambaran tersebut sebetulnya adalah mitos sahaja – dimulakan oleh Pliny the Elder pada 77 M. Ikutkan, gajah bukanlah penakut. Tetapi ia mudah terkejut apabila ada haiwan-haiwan kecil bergerak pantas di sekitarnya.

Sifat mudah terkejut ini antara lain berpunca dari upaya penglihatannya yang terhad. Bayangkan, gajah hanya berupaya melihat sejauh 20 meter sahaja. Sedangkan, manusia mampu sehingga 3 batu jauh. Jadi, gajah amat sensitif terhadap radius terdekat. Tambahan pula, ia memiliki kapasiti kognitif yang hampir setanding manusia. Ini membuatkan gajah pintar pada sudut sosial – sekaligus sangat berempati dan beremosi.

Dapatan begini ikutkan sudah diketahui lama. Yakni sejak sedekad lalu. Namun, ia hanya terpakai buat gajah Afrika sahaja (Loxodonta Africana). Bagi gajah Asia (elephas maximus), saintis sekadar berura-ura tanpa berupaya mengesahkannya secara saintifik.

Ini kerana ruang untuk melakukan kajian amat terbatas. Iyalah, gajah Asia kan berhabitat di hutan tebal. Tidak seperti gajah Afrika yang hidup di savannah. Jadi, sukar untuk saintis mengakses dan membuat pemerhatian. Kalau dapat akses sekali pun, kadang masa dan situasi pula tidak seperti yang diharapkan.

Contohnya, saintis mahu kaji tentang reaksi tanatologikal gajah Asia. Yakni, kelakuan ‘meratap’ oleh gajah bila ada kalangan mereka yang mati. Tapi bila saintis masuk ke dalam hutan, keadaan sedang baik-baik saja. Semua sihat tanpa ada yang mati. Bila begitu, kan jadi sia-sia dan buang masa. Penat dah satu hal. Kosnya lagi. Lepas itu kena pula cari lokasi baru. Gajah bukannya duduk setempat dan beralamat. Sebab itu, kajian terhadap gajah Asia amat terhad.

Sampailah baru-baru ini, sepasukan saintis dari India beralih ke satu kaedah moden. Iaitu dengan menonton video di YouTube. Sekali dengar memang macam kelakar. Tapi inilah yang menjelaskan mengapa mereka bergelar pakar.

Betapa daripada platform hiburan, mereka mampu gali manfaat dan jalankan kajian. Kajian ini pula tanpa mengorbankan lunas-lunas disiplin yang diwajibkan. Daripada sini, lahir satu metod pemerhatian yang disebut sebagai iEcology.

iEcology ini ringkas kata, adalah satu kaedah pemerhatian saintifik yang menggunakan sumber-sumber terbuka atas talian (online open sources). Salah satunya adalah YouTube. Dalam kaedah ini, YouTube disikapi seumpama sebuah arkib – yang di dalamnya termuat jutaan data. Data ini lantas dicari, diakumulasi, diperhati, dan dikaji.

Contohnya macam kajian tentang reaksi tanatologikal gajah Asia ini. Di mana, Dr. Sanjeet Pokharel (dari Pusat Sains Ekologi di Institusi Sains India) menggunakan kata kunci seperti ‘Asian elephant death’ dan ‘elephant response to death’ untuk mengumpulkan 39 buah video yang merakamkan 24 contoh reaksi gajah Asia bila ada kalangan mereka yang mati. Salah satunya video di bawah.

Dalam video tersebut, kita dapat lihat bagaimana ‘patahnya hati’ sang ibu gajah bila melihat anaknya mati. Sampai digerakkan habis tubuh yang terkulai itu dengan belalai. Kemudian, datang pula beberapa ekor gajah dewasa lain menghampiri dan mengusap badan ibu gajah – seakan cuba menenteramkannya.

Ikutkan, memang betul keagresifan manusia dalam video tersebut boleh mempengaruhi kelakuan alami (natural behaviour) sang gajah. Tapi menurut Dr. Pokharel, respon yang diperhatikan dalam video tersebut konsisten dengan video-video lain.

Di mana dalam 5 video, beliau mendapati gajah dewasa cuba mengangkat anaknya yang terkulai dengan belalai… lalu membawanya masuk ke ceruk hutan. Reaksi ‘mengguncang badan’ pula terpamer dalam 10 contoh. Begitu juga reaksi ‘meratap di sekeliling jasad’ yang dapat dilihat dalam 22 contoh.

Pemerhatian sebegini justeru membuktisaintifikkan sesuatu yang sebelum ini sekadar desas-desus sahaja dalam kalangan saintis – iaitu betapa gajah Asia turut berkongsi reaksi ratapan sama seperti gajah Afrika.

Kalau ditanya, memang betul penemuan ini tidak memberi faedah segera kepada kita yang bukan saintis. Tambah pula, kita jarang-jarang berinteraksi dengan gajah – tidak seperti di India yang setiap tahun membunuh sampai 80 ekor.

Apapun tetap juga, masih ada satu-dua ibrah yang boleh kita ambil daripada penemuan ini. Pertama, untuk lebih menjadi manusiawi. Supaya tidak malu kepada gajah yang lebih tahu menghargai anak sendiri. Kedua, untuk lebih berbakti. Yakni walaupun kita ini bukan saintis, sebenarnya ruang untuk menyumbang kepada penemuan baru sentiasa terbuka buat semua – lebih-lebih dengan lahirnya metod kajian seperti iEcology.

RUJUKAN

Kuta, Sarah. (2022, 1 June). Scientists Are Using YouTube to Understand How Elephants Mourn Their Dead. Smithsonian Magazine.

Pappas, Stephanie. (2022, 21 May). Asian elephant mom carries dead calf for weeks, new eye-opening videos reveal. Live Science.

Tamisiea, Jack. (2022, 17 May). YouTube videos reveal Asian elephants may mourn their dead. Science.


Kenapa Serigala Melolong Pada Bulan?

Serigala mempunyai dua spesis yang dikenali pada hari ini, iaitu canis rufus (serigala merah) dan canis lupus (serigala kelabu). Tetapi sebelum ini, genus canis mempunyai jumlah spesis yang jauh lebih banyak.

Kedua-dua spesis yang disebut mempunyai moyang yang sama, iaitu canis mosbachensis (serigala mosbach) yang hidup antara 770,000 tahun lalu hingga 11,700 tahun lalu.

Canis mosbachensis pula mempunyai moyang canis etruscus yang berbeza dengan canis priscolatrans.

Spesis priscolatrans telah mengharungi evolusi, yang melahirkan tiga spesis baharu iaitu canis dirus (direwolf), canis nehringi dan canis gezi.

Memang ada banyak canis yang ditulis di sini, tetapi semuanya berkongsi satu perangai sama – iaitu suka meraung (howling) pada Bulan.

Contoh raungan serigala ke arah Bulan.

Perbuatan ini sememangnya aneh, membangkitkan lagenda bahawa serigala mendapat kuasa daripada Bulan. Dari sini muncullah ilham yang segelintir manusia bertukar menjadi serigala apabila Bulan mengambang.

Malah berdasarkan catatan dan lukisan silam, manusia memang percaya ada perkaitan antara Bulan dan serigala. Sejauh zaman Neolitik lagi, manusia berpendapat sedemikian.

Turun ke zaman sejarah pula, Tamadun Yunani mempunyai seorang dewi bernama Hekate. Tamadun Rom pula mempunyai dewi bernama Diana.

Persamaan antara Hekate dan Diana perlu ditekankan. Kedua-duanya tidak kelihatan berb0g3l, mungkin kerana tidak berkaitan dengan Zeus dan Jupiter… jadi sekurang-kurangnya bermaruahlah sikit.

Kedua-duanya menyukai anjing… dan kedua-duanya mempunyai simbol Bulan.

Jadi anjing (serigala sebenarnya) dan Bulan ada persamaan dari zaman mitologi lagi.

Dalam mitologi Norse pula, dua serigala bernama Skoll dan Hati sentiasa mengejar Sol (Matahari) dan Mani (Bulan).

Sebab itulah berlaku terbit tenggelam Matahari dan Bulan, iaitu siang dan malam. Mereka akan sentiasa mengejar – dan akhirnya dapat juga. Apabila Sol dan Mani berada dalam genggaman mereka, maka berlakulah Ragnarok.

Senang kata, serigala memang dipandang tinggi. Disebabkan mereka membvrv pada waktu malam, tidak peliklah ada orang pandai mengaitkan mereka dengan Bulan. Apa yang populasi silam nampak hanyalah raungan.

Sama seperti manusia yang pandai menjerit, meraung, berbisik dan bersembang, begitu juga serigala yang menggunakan salakan, erangan dan rengekan untuk berbual. Kadang campur-campur pun (Hall & Sharp, 2014).

Manusia sudah biasa dengan salakan, kerana ribuan tahun memelihara anjing. Dalam kalangan yang memelihara pun tahu perbezaan semasa menyalak.

Anjing seolah-olah menggunakan salakan dengan intonasi berbeza untuk menyampaikan sesuatu secara berlainan.

Tetapi hidup seekor serigala di hutan membuatkan salakan hanya untuk tujuan meny3r4ng atau mempertahankan. Salakan digunakan untuk memberi amaran kepada kawanan. Ataupun seekor serigala yang ingin menc4b4r kuasa alpha.

Erangan pula memberi isyarat dominasi atau b4h4y4 menanti. Dan rengekan pula biasa digunakan antara ibu bapa dan anak-anak kecil untuk berbual. Bagi raungan pula, ia bukanlah pada Bulan pun.

Serigala hanya mendongak ke atas untuk melontarkan raungan mereka sejauh-jauhnya. Bunyi mengisi kekosongan, dibawa jauh melalui udara. Kalau serigala tunduk dan meraung, takkanlah bunyi boleh pergi jauh.

Raungan serigala boleh didengari dalam lingkungan 9.6 kilometer hingga 16 kilometer pun tertakluk pada geografi (Conger, 2008). Tiada pokok, lagi jauhlah.

Dalam raungan itu ada tiga tujuan – memanggil supaya berhimpun, mengisytiharkan kedudukan dan memberi amaran supaya serigala lain tidak masuk dalam kawasan.

Ada situasi yang mana serigala akan meraung secara berkumpulan pun., dipercayai sekadar suka-suka. Kerana fitrah ini dipelajari serigala sejak kecil lagi.

RUJUKAN:

Conger, C. (2008, Julai 30). Do wolves really howl at the moon? How Stuff Works.

Hall, R.L., & Sharp, H.S. (2014). Wolf and Man: Evolution in Parallel. Academic Press. Halaman 109.


Dosa Antivaksin Terhadap Pengguna Ivermectin

Warga marhaen tidak semestinya arif terutamanya dalam bidang saintifik. Mereka barangkali menelan saja apa yang didengar. Pada ketika para doktor dipandang hina seperti boneka dajjal – pada ketika golongan farmasi dikutuk sebagai anjing kapitalis – agak-agak apa yang akan berlaku?

Sebab itu ada pepatah orang tua: 30 minit di kedai kopi boleh merµntµhkan masjid (rumahtangga) 30 tahun. Pepatah ini sangat universal sebenarnya. Satu kiriman mesej berantai di WhatsApp mungkin ambil masa 10 minit untuk dikarang.

Tetapi satu mesej itu sudah cukup untuk menandingi 10 tahun pengajian perubatan. Semua kerana pembodohan segelintir yang menjejaskan kepintaran marhaen.

Baru-baru ini Pusat Rαcµn Negara melaporkan dua kes kerαcµnan akibat penyαlαhgµnααn ivermectin.

Seorang warga 35 tahun mengalami gejala sesak nafas berpanjangan selama lima hari, manakala seorang warga emas tidak sedar diri selepas mengambil 15 biji ivermectin sekali gus (Azaman, 2021).

Dan pelopor ivermectin boleh cakap: “vaksin pun ada kesan sampingan juga!”

Pertembungan Fikrah Antara Sains dan Pseudosains

Ada beza ketara antara kesan sampingan vaksinasi untuk dibandingkan dengan kes kerαcµnan ivermectin. Pertama sekali, vaksin tidak menjejaskan kesihatan orang ramai melainkan dalam golongan yang mempunyai masalah imuniti.

Dan pemberian vaksin pula dibuat mengikut sukatan. Ada satu kejadian terpencil di Itali, apabila seorang wanita diberikan enam dos Comirnaty pada satu masa (Matranga, 2021).

Kejadian ini berlaku kerana jururawat terbabit menyangka kandungan vaksin dalam botol sudah dicairkan (Rettner, 2021). Jadi wanita Itali tersebut menerima “enam dos” sekali gus (patutnya, satu dos sahaja).

Tetapi wanita tersebut masih hidup sampai hari ini.

Ini tidak bermakna badan menjadi kebal segalanya selepas menerima vaksin. Malah penerima vaksin pun boleh mαti pada bila-bila masa. Kerana mαti itu pasti. Tiada vaksin boleh melindungi daripada takdir ini. Ajαl menghampiri dalam setiap saat yang berlalu. Cuma jelas perbezaan antara “kesan sampingan” vaksin dan kesan sampingan ivermectin.

Jutaan orang menerima vaksin. Kesan sampingan seperti demam adalah perkara biasa. Kejadian serαngαn jantung bukan sama sekali berpunca daripada vaksin. Malaysia dari dulu lagi bergelut dengan masalah jantung.

Malah pεnγακit jantung dianggap pembµnµh nombor satu negara (Umadevan, 2020). Alih-alih apabila ada yang meninggal dunia tahun ini semua pakat acah-acah ambil kisah katanya salah vaksin. Dasar penunggang.

Bαhαyα Ivermectin Yang Tidak Wajar Digunakan

Ivermectin bukan tidak berguna dalam urusan harian. Cuma kegunaannya bukan sama sekali untuk merawat COVID-19, apatah lagi mencegah. Ubat ini dikeluarkan sebuah syarikat bernama Merck hasil gandingan antara Satoshi Omura dan William Campbell untuk merawat cacing dalam tikus (Laing, et al., 2017).

Dalam menangani COVID-19 pula, ivermectin dipetik dengan dakwaan tiada sokongan sains sebagai penawar jangkitan. Lalu ramai penunggang yang menafikan hakikat kehebatan vaksin pun terus menjaja tentangnya.

Masalahnya, Merck sendiri menokhtahkan bahawa:

Merck sendiri cakap jangan guna ivermectin. Tetapi golongan marhaen bukan bidang selamba menjaja bahawa ivermectin patut diberi peluang. Tidakkah gila namanya? Bukan kita tolak ivermectin bulat-bulat. Biar ada dapatan saintifik yang kukuh dulu, sepertimana vaksin diberi kelulusan.

Main sedap tuduh agenda kapitalis dan konspirasi Yahudi, tetapi kalian sendiri menjaja pendustaan tentang ivermectin. Dan orang yang tidak tahu menahu pun apa lagi – main telan sajalah.

RUJUKAN:

Azaman, A. (2021, Ogos 14). Dua kes kerαcµnan dikesan akibat ambil Ivermectin secara kendiri – KKM. Astro Awani.

Laing, R., et al. (2017). Ivermectin – Old Drugs, New Tricks? Trends Parasitology. 33 (6): 463-472.

Matranga, A. (2021, Mei 11). Distracted nurse gives woman 6 doses of COVID vaccine in a single shot. CBS News.

Rettner, R. (2021, Mei 12). Woman gets 6 doses of COVID-19 vaccine at once. Live Science.

Umadevan, D. (2020, September 28). What is a Heart Attack? Columbia Asia.